50 ke 60 peratus pesakit kanser hidung didiagnos sudah peringkat akhir

KUALA LUMPUR, 11 Jamadilawal 1444H, Selasa – Kanser Nasofarinks (kanser pangkal hidung) atau Nasopharyngeal Carcinoma (NPC) ialah sejenis kanser hidung berbahaya dan cenderung untuk menjadi lebih teruk (malignan).

Dengan merujuk kepada Daftar Kanser Kebangsaan Malaysia kedua (2012-2016) diterbitkan pada tahun 2019, NPC adalah kanser kelima paling lazim di Malaysia.

Menurut data berkenaan, pada tempoh 2012 hingga 2016, rakyat Malaysia yang menderita NPC terdiri daripada lelaki 5.2 peratus dan perempuan 1.9 peratus.

GARAM PENGAWET MAKANAN PUNCA NPC?

Menurut Dr S Ram Kumar Sharma, Perunding Pakar Bedah Telinga, Hidung, Tekak, Kepala dan Leher di Mahkota Medical Centre Melaka, terdapat banyak faktor risiko untuk NPC seperti juga kanser lain yang boleh digolongkan kepada faktor tidak boleh diubah suai dan faktor boleh diubah suai.

“Untuk faktor tidak boleh diubah suai, ia selalu menjangkiti mereka yang berusia lebih daripada 50 tahun terutamanya kaum lelaki dan juga mereka yang mempunyai sejarah keluarga menghidap NPC.

“Mengenai faktor boleh diubah suai, merokok dan pengambilan alkohol adalah faktor sinergi, dalam mana-mana perkembangan kanser, begitu juga dengan NPC. Sebarang bentuk kimia dan zarah habuk kayu yang disedut boleh juga menyebabkan karsinogen di dalam struktur hidung. Ada juga yang dikaitkan dengan Epstein-Barr Virus sebagai punca,” beliau memberitahu Bernama ketika dihubungi baru-baru ini.

Menurut beliau, diet pengambilan makanan yang banyak mengandungi kimia pengawet seperti garam juga dikaitkan dengan NPC.

“Orang ramai perlu sedar bahawa bahan pengawet boleh bertukar menjadi agen kanser (karsinogen). Contoh bahan pengawet tiruan termasuk nitrat, sulfit, sorbat, paraben dan formaldehid.

“Nitrosamin, sejenis sebatian karsinogenik yang bahaya, mengandungi nitrit dan nitrat, bukan sahaja menyebabkan kanser tetapi juga boleh mengakibatkan keadaan yang memudaratkan kesihatan seperti alergi hipersensitiviti dan kerosakan saraf. Oleh yang demikian, amat penting untuk kita semua tahu kandungan makanan yang kita makan,” katanya.

GEJALA TAK KELIHATAN

Data yang dikongsi Dr S Ram ini mungkin mencemaskan iaitu hampir 50 hingga 60 peratus pesakit yang didiagnos NPC sudah berada pada peringkat akhir.

Beliau menjelaskan, keadaan itu berlaku kerana tempat berlakunya NPC bukan mudah dilihat oleh pesakit. Ianya di belakang hidung di Nasofarinks (ruang di persimpangan antara hidung dan mulut).

“Tempat berkenaan mempunyai struktur penting (tulang tengkorak, pelbagai saraf, otak, telinga dan mata) dan kanser mudah merebak ke kawasan yang kritikal itu.

“Mengelilingi kawasan hidung, kepala dan leher, terdapat banyak kumpulan kelenjar limfa yang bertindak sebagai ‘penjaga’sekiranya berlaku sebarang jangkitan atau kanser. Jangkitan yang berlaku di NPC akan merangsang nod (nodes) leher untuk membesar. Jika ini berlaku, pesakit akan datang dengan sebelah bahagian leher membengkak tetapi tidak terasa sakit. Sehingga 70 peratus gejala NPC melibatkan keadaan ini, ” katanya.

Bagaimanapun beliau menambah, pada peringkat awal NPC, keadaan bengkak di leher mungkin ada kaitan atau tidak mempunyai kaitan dengan apa yang berlaku di hidung, telinga, muka atau kepala.

“Ini termasuk hidung yang mana sebelah bahagiannya tersumbat yang mungkin juga terdapat pelepasan dengan kesan darah atau tidak. Untuk telinga, pesakit akan mengalami sebelah telinga kurang pendengaran atau bunyi dengung. Untuk muka dan kepala, antara gejala yang dialami termasuk pening, penglihatan berganda dan kebas muka. Untuk peringkat akhir, kanser mungkin merebak ke tulang yang bersebelahan, hati dan paru-paru,,” jelasnya.

ANALISA FAKTOR RISIKO

Apabila menganalisa faktor risiko pesakit yang mempunyai NPC, perkara yang perlu diberi perhatian iaah apabila membuat tafsiran gejala.

Ini kerana bukan semua orang yang mengambil makanan yang diawet atau terdedah kepada asap atau sesuatu yang berbau, boleh mendapat NPC.

“Seperti yang saya nyatakan sebelum ini, kawasan di mana bermulanya NPC mungkin tersembunyi. Sebab itulah ia tidak mencetuskan sebarang gejala kerana gejala leher bengkak, telinga tersumbat/pendengaran semakin berkurangan dan muka yang terasa kebas, biasanya tidak diperiksa dengan lebih lanjut. Ini mungkin kerana kurang kesedaran tentang gejala NPC, ” katanya.

Dr S Ram berkata, sekitar lapan hingga 10 peratus pesakit NPC tidak mempunyai faktor risiko yang dijelaskan sebelum ini.

“Dalam tempoh tiga bulan lepas, saya mendapat enam kes NPC dan semua pesakit adalah orang dewasa dengan umur antara 36 hingga 63 tahun.

“Endoskopi yang dibuat di klinik mengesahkan terdapat NPC dan seterusnya, biopsi dibuat, ” katanya, sambil menekankan, yang penting adalah untuk seseorang itu berjumpa doktor seawal mungkin sekiranya mengalami sebarang gejala yang ada kaitan dengan NPC.

Mengenai kadar kelangsungan hidup untuk pesakit NPC, beliau berkata ianya bergantung kepada beberapa faktor penting.

“Ini termasuk tahap ketumbuhan, tempat ketumbuhan berada dan lokasi ia merebak dengan penglibatan struktur penting. Kami mengambil kira umur pesakit, keadaan perubatan pesakit atau kesihatan umum untuk memastikan keberkesanan rawatan, antaranya radioterapi, kemoterapi, pembedahan dan/atau kombinasi ketiga-tiganya sekali,” katanya menambah, pesakit juga perlu berjumpa pakar onkologi klinikal dan pemeriksaan lanjutan.

DUA PILIHAN RAWATAN

Sekiranya indeks yang menunjukkan seseorang itu disyak menghidapi NPC adalah tinggi, Dr S Ram berkata individu itu perlu menjalani pemeriksaan fizikal yang lengkap dan doktor juga akan meneliti sejarah keluarga sebelum membuat diagnosis.

Menurut beliau, siasatan selanjutnya adalah termasuk biopsi tisu untuk mengesahkan diagonis dan ianya akan dilengkapi dengan Imbasan Tomografi Berkomputer (CT) untuk kawasan Kepala dan Leher.

Beliau menjelaskan, terdapat ketika Pengimejan Resonans Magnetik (MRI) dapat membantu dengan pantas tisu/organ yang terlibat.

“Imbasan CT seluruh badan dapat mengesahkan seteruk mana kanser sudah merebak. Di samping itu, Tomografi Emisi Positron CT (FDG PET-CT) didapati mempunyai hasil yang lebih berbanding kaedah rawatan lain.

“Sebaik sahaja diagnosis NPC disahkan, pesakit perlu dimaklumkan tentang penyakit yang beliau hidapi. Pasukan perubatan akan mengkaji secara terperinci semua hasil pemeriksaan sebelum memaklumkan hasil berkenaan kepada pesakit, sama ada NPC boleh dirawat (kuratif) atau memerlukan penjagaan perubatan khusus (paliatif), ” katanya.

Mengenai rawatan kuratif NPC, Dr S Ram menjelaskan, lazimnya ia terdiri daripada pendekatan Rawatan Tunggal atau pendekatan Pelbagai Rawatan.

“Rawatan Tunggal bermakna hanya rawatan Radioterapi atau kombinasi dengan Kemoterapi. Pendekatan Pelbagai Rawatan pula mungkin melibatkan juga pembedahan untuk kawasan utama (pembuangan endoskopik ketumbuhan di Nasofarinks) atau pembedahan leher dengan atau tanpa pilihan kemoterapi.

“Oleh yang demikian, perbincangan kerja melibatkan pelbagai disiplin tentang pelan rawatan, sebaik sahaja diagnosis NPC dicapai adalah amat penting untuk pesakit. Sebagai rumusan, sekiranya NPC dikesan awal, ia dapat dirawat dengan jayanya. Tolong jumpa doktor dengan kadar segera sekiranya anda mempunyai gejala NPC yang membimbangkan, ” tambahnya. – Bernama


WHO selar negara kaya ‘sibuk’ tempah dos ketiga vaksin COVID-19

GENEVA, 3 Zulhijjah 1442H, Selasa – Negara-negara kaya tidak seharusnya menempah dos tambahan untuk populasi penduduk mereka yang telah mendapat imunisasi, sedangkan banyak negara lain masih belum menerima vaksin COVID-19, kata Pertubuhan Kesihatan Sedunia (WHO).

Ketua Pengarahnya, Tedros Adhanom Ghebreyesus berkata, kematian akibat pandemik COVID-19 sekali lagi meningkat ekoran varian berbahaya Delta, tatkala banyak negara belum menerima dos vaksin secukupnya bagi melindungi kakitangan kesihatan mereka.

“Varian Delta merebak seluruh dunia dengan begitu pantas, sehingga mendorong lonjakan kes jangkitan dan kematian COVID-19.

“Apatah lagi, jurang global dalam penyediaan vaksin COVID-19 pula tidak sama rata. Beberapa negara telah menempah berjuta-juta dos ketiga, sedangkan negara lain belum mampu memvaksin pekerja kesihatan dan golongan rentan,” katanya.

Tedros berkata, syarikat pembuat vaksin seperti Pfizer dan Moderna – yang memohon untuk mendapatkan kebenaran dos ketiga – sudah mencapai tahap vaksinasi yang tinggi.

Katanya, syarikat berkenaan sepatutnya memberikan dos vaksin itu kepada COVAX, program perkongsian vaksin terutama untuk negara berpendapatan sederhana dan miskin.

Sementara itu, Ketua Saintis WHO, Soumya Swaminathan berkata, badan kesihatan global setakat ini belum melihat bukti bahawa suntikan dos ketiga diperlukan ke atas individu yang lengkap divaksinasi.

“Walaupun mungkin dos ‘booster’ diperlukan satu hari nanti, belum ada bukti mengenai perkara itu setakat ini.

“(Keperluan) itu harus berdasarkan sains dan data, bukan kepada syarikat pengeluar yang menyatakan bahawa dos ketiga diperlukan bagi vaksin mereka,” katanya.-  Agensi


Perjuangan UMNO tak tergadai walau bersama DAP

BANGI, 9 Rabiulawal 1445H, Isnin – UMNO dan DAP perlu meningkatkan persefahaman kerana keserasian antara dua parti akan membantu kelangsungan kerajaan sehingga cukup penggal.

Ahli Majlis Kerja Tertinggi (MKT) UMNO, Datuk Mohd Puad Zarkashi berkata, Pilihan Raya Kecil (PRK) menguji keserasian kedua-dua parti itu yang mana PRK Simpang Jeram dan Pulai telah membuka jalan.

PRK Pelangai medan mematangkan lagi keserasian itu, katanya.

“Sebab itu UMNO mesti agresif beri penjelasan kepada jentera, ketua cawangan dan akar umbi mengenai rasional kerjasama UMNO-DAP.

“Perjuangan UMNO tidak tergadai kerana kerjasama UMNO-DAP. UMNO boleh jadi pengimbang dalam Kerajaan Perpaduan untuk jaga kepentingan Melayu dan Islam.

“Apabila Malaysia baik dengan Iran, tidak bermakna Malaysia jadi Syiah. Kerjasama Malaysia-China tidak menjadikan Malaysia negara komunis,” katanya dalam satu kenyataan hari ini.

Justeru katanya, apabila bekas Naib Presiden PAS, Datuk Nakhaie Ahmad membawa idea Chinese Consultative Council (CCC) dalam PAS, beliau dikecam hebat apabila PAS kalah teruk dalam pilihan raya umum tahun itu.

Bagaimanapun, ia membuka jalan kepada tahalluf siyasi PAS yang akhirnya parti itu bekerjasama dengan DAP di zaman Semangat 46 dan Pakatan Rakyat.

Katanya, Presiden UMNO, Datuk Seri Ahmad Zahid Hamidi melakukan perkara hampir sama apabila membuat keputusan konsensus menyertai Kerajaan Perpaduan yang di dalamnya ada DAP.

“Ia membuka jalan persefahaman UMNO-DAP. Anthony Loke lebih terbuka.

“Dia lebih ‘reasonable’ dari pemimpin PN yang ‘histeria’. Keserasian UMNO-DAP ancaman kepada PN,” katanya.


Rejim pengganas Israel tahan lebih 500 rakyat Palestin pada Januari

TEL AVIV, 10 Rejab 1443H, Sabtu – Tentera rejim pengganas Israel menangkap 502 rakyat Palestin pada Januari, kata pertubuhan hak asasi manusia semalam.

Dalam satu kenyataan bersama, Suruhanjaya Hal Ehwal Tahanan dan Bekas Tahanan, Kelab Tahanan Palestin, Persatuan Sokongan Tahanan dan Hak Asasi Manusia Addameer, dan Pusat Maklumat Wadi Hilweh melaporkan bahawa tahanan termasuk 54 kanak-kanak, yang mana salah seorang daripadanya di bawah 12 tahun, dan selebihnya enam wanita pada bulan itu.

“Jumlah tahanan Palestin di penjara Israel telah mencecah kira-kira 4,500 menjelang akhir Januari, termasuk 34 wanita, 180 bawah umur, dan kira-kira 500 di bawah tahanan pentadbiran,” kata kenyataan itu, merujuk kepada dasar Israel menahan rakyat Palestin tanpa tuduhan atau perbicaraan.

Kenyataan itu memaklumkan bahawa pihak berkuasa pendudukan terus ‘menyasarkan pelajar universiti Palestin atas aktiviti kolej mereka.’

Kenyataan pertubuhan itu dibuat sehari selepas tentera Israel menangkap seorang pemuda Palestin bernama, Tamer Shawamra, selepas menyerbu rumahnya di Ramallah.

Bagaimanapun, tentera Israel tidak mempunyai sebarang komen segera mengenai perkara itu.

Kumpulan hak asasi manusia juga menyatakan bahawa virus COVID-19 turut menular di semua penjara Israel, terutamanya Penjara Ofer, di mana jumlah jangkitan telah melebihi 500 kes. – Agensi


22 maut nahas van penumpang di Pakistan

QUETTA, 9 Zulkaedah 1443H, Khamis – Sekurang-kurangnya 22 orang maut termasuk satu keluarga apabila sebuah van penumpang terjunam ke dalam gaung di barat daya Pakistan.

Kemalangan itu disyaki berlaku kerana memandu melebihi had laju di lebuh raya Quetta – Zhob di daerah Killa Saifullah 200 km (120 batu) dari Quetta di wilayah Balochistan, walaupun punca sebenar nahas tidak diketahui dengan segera, kata pegawai pada Rabu.

“Wanita dan kanak-kanak adalah antara mereka yang maut di tempat kejadian,” kata Pesuruhjaya daerah Killa Saifullah, Hafiz Qasim kepada Reuters.

Menurut Dr Wasim Baig, seorang mangsa dilaporkan cedera parah telah dihantar ke Hospital Awam Quetta.

Kemalangan jalan raya yang membawa maut adalah perkara biasa di Pakistan.

Ini kerana, peraturan lalu lintas di sana jarang dipatuhi dan jalan raya di banyak kawasan luar bandar juga berada dalam keadaan menyedihkan.

Presiden Pakistan, Arif Alvi melahirkan rasa dukacita atas kemalangan itu dan mengarahkan pihak berkuasa membuat pengaturan untuk menghantar mayat penumpang kepada keluarga mereka.

Pada Julai tahun lalu, sebuah bas yang membawa kebanyakan pekerja pulang ke rumah merempuh sebuah trak kontena di lebuh raya yang sibuk di tengah Pakistan, mengorbankan sekurang-kurangnya 33 orang. – Agensi


Gagasan Bangsa-GTA terus perjuang isu Melayu walau tanpa Pejuang

Oleh Athirah Huda Zalhe

BANGI, 23 Jamadilakhir 1444H, Isnin – Gagasan Bangsa (GB) akan terus kekal sebagai komponen Gerakan Tanah Air (GTA) meskipun Parti Pejuang Tanah Air (Pejuang) memutuskan menarik diri daripada gabungan itu.

Jurucakap GB, Haji Aminuddin Yahaya berkata, gagasan itu bersama GTA akan meneruskan perjuangan dalam isu-isu Melayu, integriti dan ekonomi rakyat walaupun tanpa Pejuang.

Bagaimanapun, selaku rakan komponen yang pernah bekerjasama sebelum ini, Gagasan Bangsa tetap menghormati keputusan yang dibuat oleh Pejuang untuk keluar daripada GTA.

“Kita doakan yang terbaik kepada mereka. Cuma kita harap mereka dapat meneruskan perjuangan menjayakan negara yang berintegriti, fokus pembangunan orang Melayu dan memperkuatkan agama Islam.

“Kita juga berharap boleh kerjasama lagi (dengan Pejuang) di masa-masa hadapan,” katanya ketika dihubungi Ismaweb.net, hari ini.

Aminuddin yang juga Timbalan Pengerusi GTA berkata, setakat ini GB bersama GTA akan terus memperjuangkan nasib rakyat terutama bangsa Melayu bagi meyakinkan mereka bahawa gerakan itu adalah alternatif kepada parti-parti sedia ada yang lain.

Sebelum ini, Pejuang membuat ketetapan untuk menarik diri daripada GTA pada mesyuarat agung kedua parti itu pada Sabtu lalu.

Presiden Pejuang, Datuk Seri Mukhriz Mahathir berkata, ketetapan itu bagi membolehkan Pejuang diberikan sedikit masa untuk mengukuhkan parti dalam banyak perkara dilakukan sebelum benar-benar dapat memberi nilai tambah kepada mana-mana parti dalam gabungan itu.

Untuk rekod, GB merupakan gabungan NGO-NGO dari seluruh Malaysia dengan pelbagai latar belakang baik dari NGO Melayu, ahli akademik, agamawan, alam sekitar, profesional (peguam, dokor), kesenian, bekas pegawai kerajaan dan pelbagai lagi yang prihatin terhadap isu negara dan apa yang dihadapi oleh rakyat.

Gagasan itu juga sebahagian daripada komponen GTA bersama dengan Pejuang, BERJASA, Parti Bumiputera Perkasa Malaysia (Putra) dan Parti Ikatan India Muslim Nasional (IMAN).


Agong seru rakyat patuh garis panduan pembukaan semula sektor

KUALA LUMPUR, 9 Zulkaedah 1441H, Rabu – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menyeru rakyat supaya mematuhi garis panduan ditetapkan Majlis Keselamatan Negara dan Kementerian Kesihatan Malaysia susulan pembukaan semula lebih banyak sektor hari ini.

Menerusi hantaran dalam akaun Facebook Istana Negara, Al-Sultan Abdullah juga menyeru rakyat agar berdisiplin dengan amalan kebiasaan baharu dan kawalan kendiri bagi mengekang penularan wabak COVID-19.

“Seruan baginda berikutan pembukaan lebih banyak sektor sosial dan prasekolah, tabika serta tadika kerajaan dan swasta yang dibenarkan beroperasi bermula hari ini,” demikian menurut hantaran itu.

Perintah Kawalan Pergerakan (PKP) yang memasuki hari ke-106 dan hari ke-22 Perintah Kawalan Pergerakan Pemulihan (PKPP) hari ini menyaksikan lebih banyak sektor ekonomi termasuk subsektor pelancongan dibenarkan beroperasi. – Bernama


Tiga lagi suspek serang petugas, pelajar tahfiz ditahan

KUANTAN, 15 Muharam 1444H, Sabtu – Polis menahan tiga lagi lelaki yang disyaki terlibat menyerang petugas dan pelajar sebuah pusat tahfiz di Lipis yang tular di media sosial sejak semalam, menjadikan semua lima suspek berjaya ditahan.

Ketua Polis Daerah Lipis Supt Azli Mohd Noor berkata, dua suspek ditahan di Terengganu iaitu seorang di sebuah rumah di Kuala Nerus sekitar 1 pagi tadi, disusuli suspek seterusnya di Kuala Terengganu, kira-kira sejam kemudian.

Suspek terakhir pula ditahan di sebuah rumah di Felda Lepar Utara, Jerantut pada 8 pagi tadi.

“Pemeriksaan awal mendapati ketiga-tiga suspek positif dadah jenis heroin, selain dua daripada mereka mempunyai rekod kesalahan lampau,” katanya menerusi kenyataan, hari ini.

Semalam, Azli memaklumkan polis berjaya menahan dua lelaki di sekitar Damak, Jerantut bagi membantu siasatan kes serangan yang didakwa berlaku pada 5.10 petang, Khamis lepas sehingga menyebabkan seorang tenaga pengajar cedera di mata kanan dan menerima empat jahitan.

Kejadian yang didakwa berpunca daripada perasaan tidak berpuas hati dengan bayaran makanan yang dikenakan di pusat tahfiz itu, juga dikatakan turut menyebabkan seorang pelajar lelaki sakit badan.

Kes disiasat mengikut Seksyen 147 Kanun Keseksaan kerana merusuh dan Seksyen 448 kanun sama kerana menceroboh kawasan.-Bernama


Kes saman Apandi Ali terhadap Tun M, kerajaan selesai

KUALA LUMPUR, 11 Ramadan 1443H, Rabu – Kes saman difailkan Tan Sri Mohamed Apandi Ali terhadap bekas Perdana Menteri, Tun Dr Mahathir Mohamad dan kerajaan Malaysia berhubung penamatan kontraknya sebagai Peguam Negara, diselesaikan secara baik di Mahkamah Tinggi di sini.

Peguam Datuk Dr Baljit Singh Sidhu yang mewakili Mohamed Apandi selaku plaintif dalam saman itu, bagaimanapun berkata terma-terma penyelesaian tidak boleh didedahkan.

“Atas dasar tanpa prasangka, pihak kerajaan bersetuju untuk menyelesaikan kes ini tanpa sebarang pengakuan liabiliti. Kes saman itu dibatalkan tanpa kebebasan untuk memfailkan semula dan tanpa perintah untuk kos,” katanya ketika dihubungi pemberita selepas prosiding kes di hadapan Hakim Datuk Akhtar Tahir menerusi sidang video, hari ini.

Prosiding itu turut disertai dua lagi peguam Mohamed Apandi iaitu Datuk Dr Abdul Shukor Ahmad dan Nor Shahadah Saari manakala Peguam Kanan Persekutuan Donald Joseph Franklin mewakili Dr Mahathir dan kerajaan.

Mahkamah sebelum ini menetapkan 18, 20, 21 dan 22 April ini untuk perbicaraan kes saman tersebut.

Pada 13 Oktober 2020, Mohamed Apandi memfailkan saman menamakan Dr Mahathir dan kerajaan, masing-masing sebagai defendan pertama dan kedua, memohon antara lain perisytiharan penamatan kontraknya sebagai Peguam Negara yang dibuat oleh bekas perdana menteri itu sebagai tidak sah.

Dalam pernyataan tuntutan, Mohamed Apandi yang merupakan Hakim Mahkamah Persekutuan sebelum dilantik sebagai Peguam Negara pada 2015, juga menuntut perisytiharan bahawa defendan pertama (Dr Mahathir) telah menyalahgunakan kedudukannya dan bahawa defendan pertama telah mendorong berlakunya pelanggaran kontrak antara beliau dan kerajaan Malaysia.

Beliau juga memohon perisytiharan bahawa wujud kegagalan pematuhan terhadap Perkara 145 Perlembagaan Persekutuan dalam pemecatannya dan bahawa pemecatannya sebagai Peguam Negara adalah tidak mengikut undang-undang, dan oleh itu tidak sah.

Mohamed Apandi memohon ganti rugi khas RM2,233,599.36, ganti rugi am dan teladan, kos dan relif lain yang difikirkan wajar oleh mahkamah.

Dalam pernyataan pembelaan difailkan pada 12 November 2020, kedua-dua defendan itu menegaskan tindakan menamatkan kontrak perkhidmatan Mohamed Apandi sebagai Peguam Negara adalah sah serta mengikut peruntukan undang-undang dan tiada penyalahgunaan kuasa oleh Dr Mahathir dalam hal itu.-  Bernama


Gaza terus bermandi darah, lebih 700 rakyat Palestin syahid

GAZA, 24 Rabiulawal 1445H, Selasa – Semenanjung Gaza terus bermandi darah selepas Kementerian Kesihatan mengesahkan jumlah korban setakat awal Selasa sudah mencecah 704 orang.

Kementerian memaklumkan, jumlah kematian termasuk 143 kanak-kanak dan 105 wanita, manakala sekitar 4,000 yang lain dilaporkan cedera.

Pesawat perang Israel terus melancarkan serangan udara ke atas sasaran di pelbagai bahagian di Semenanjung Gaza.

Keganasan itu kononnya sebagai membalas serangan roket Hamas, yang menandakan kepada permulaan operasi taufan al-Aqsa terhadap Israel pada Sabtu lalu.

Hamas menegaskan bahawa serangan itu adalah tindak balas kepada pencerobohan rejim ke atas Masjid Al-Aqsa dan keganasan penceroboh Yahudi.

Susulan perkembangan sama, beberapa syarikat penerbangan antarabangsa telah menangguhkan penerbangan yang beroperasi di Tel Aviv berikutan pertempuran berterusan Hamas dan Israel.

Syarikat penerbangan Amerika Syarikat (AS), United Airlines, Delta Airlines dan American Airlines memutuskan untuk menggantung penerbangan terus ke Tel Aviv.

Air France, Lufthansa, Emirates dan Ryanair turut menarik balik penerbangan ke lapangan terbang Ben Gurion di Tel Aviv.

Bagaimanapun, pihak berkuasa lapangan terbang tidak menghentikan hubungan udara komersial dengan lapangan terbang antarabangsa kedua Israel di Eilat.

Syarikat penerbangan Israel, El Al tetap mengekalkan penerbangan Tel Aviv buat masa ini, walaupun beberapa penerbangan yang dikendalikan rakan kongsi asing telah dibatalkan.- Agensi


Kes HFMD dijangka turun 2 hingga 3 minggu lagi

ALOR SETAR, 9 Zulkaedah 1443H, Khamis – Kementerian Kesihatan (KMM) menjangkakan kes penyakit tangan, kaki dan mulut (HFMD) akan menurun dalam tempoh dua hingga tiga minggu lagi.

Menteri Kesihatan, Khairy Jamaluddin berkata, penularan penyakit itu biasanya berlaku secara bermusim dan apabila tahap imuniti kanak-kanak meningkat, kes jangkitan akan turun dengan sendirinya.

“Ia (HFMD) akan mula dan akan jadi gelombang dan tak sampai sebulan ia akan turunlah dengan signifikan sendirinya.

“Apabila ramai kanak-kanak terdedah kepada virus-virus tersebut, maka tahap imuniti mereka akan naik dan akan turun bilangan kes dan juga ada intervensi dari segi kebersihan kendiri, kebersihan taska, pusat-pusat asuhan dan sebagainya juga membantu,” katanya pada sidang media di sini hari ini.

Terdahulu, beliau menghadiri majlis penyerahan sumbangan peralatan perubatan daripada kerajaan Jepun melalui Bantuan Geran Jepun kepada KKM yang turut dihadiri Duta Besar Jepun ke Malaysia Takahashi Katsuhiko.

Khairy berkata, kementeriannya mempunyai teori berkenaan faktor peningkatan kes HFMD dengan mendadak pada tahun ini berbanding pada 2019 iaitu sebelum pandemik COVID-19.

Beliau berkata, sewaktu tempoh pandemik selama dua tahun lepas, kanak-kanak kurang berada di luar dan tidak terdedah kepada virus HFMD sekali gus menyebabkan imuniti mereka rendah bagi melawan virus itu.

“Jadi bila dia (kanak-kanak) tak terdedah kepada virus ini, dia punya tahap imuniti pun turunlah. Dia tak pernah jumpa virus ini. Ini teori klasik imuniti semula jadi. Bila dia tak terdedah dengan virus-virus, dia punya imuniti akan rendah.

“Sebab itu mungkin kes agak tinggi sekarang sebab kanak-kanak kita boleh dikatakan sebagai naif dengan virus HFMD ini, jadi sebab itu akan ada banyak kes ketika ini,” katanya.

Beliau menjelaskan kebanyakan kes HFMD di negara ini juga tidak serius, namun ibu bapa dinasihatkan supaya segera membawa anak mereka mendapatkan rawatan sekiranya bergejala dan tidak menghantar ke taska, tadika atau pusat asuhan kanak-kanak sekiranya dijangkiti penyakit itu.-  Bernama


Empat peruntukan baharu bela individu bankrap

BANGI, 28 Muharam 1444, Jumaat – Jabatan Insolvensi Malaysia mengemukakan empat cadangan peruntukan baharu dalam penambahbaikan undang-undang insolvensi negara ini.

Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar berkata, kesemua peruntukan tersebut dilihat berkemampuan bagi melancarkan proses pentadbiran estet kebankrapan.

“Antara cadangan pindaan yang kita terima adalah peruntukan Seksyen 33C Akta 360 berkenaan pelepasan automatik bagi membantu lebih ramai bankrap dapat keluar daripada kebankrapan selepas tempoh tiga tahun.

“Manakala, cadangan kedua menetapkan had masa pemfailan Borang Bukti Hutang oleh pemiutang untuk mempercepatkan proses pelepasan kebankrapan atau pembatalan perintah kebankrapan

”Selain itu turut dicadangkan ialah memansuhkan mesyuarat pertama pemiutang serta menambah penggunaan baharu berkenaan teknologi komunikasi jarak jauh dalam urusan pentadbiran kebankrapan,” katanya dalam kenyataan, hari ini.

Wan Junaidi menambah, fokus utama Jabatan Insolvensi Malaysia adalah untuk mempercepatkan proses pentadbiran kebankrapan dan membantu bankrap untuk keluar daripada kebankrapan dengan segera.

“Bagaimanapun, pihak Bahagian Hal Ehwal Undang-Udang (BHEUU) dan Jabatan Peguam Negara (AGC) perlu mengkaji cadangan pindaan ini dengan lebih terperinci terutamanya berkaitan implikasinya kepada orang ramai,” katanya.

Malah, beberapa libat urus turut dicadangkan dengan pemegang taruh khususnya Kementerian Kewangan, Kementerian Pembangunan Usahawan dan Koperasi.

Turut dicadangkan terlibat adalah Kementerian Perdagangan Antarabangsa dan Industri, Kementerian Belia dan Sukan, Unit Perancang Ekonomi, Jabatan Perdana Menteri serta kementerian yang bertanggungjawab untuk mengawal selia syarikat termasuk perusahaan kecil dan sederhana Malaysia serta usahawan dalam kategori mikro.

Wan Junaidi menambah, statistik kes bankrap yang didaftarkan menunjukkan pola penurunan, apabila dicatatkan sebanyak 12,051 kes bagi tahun 2019, diikuti 8,351 kes (2020), 6,554 kes (2021) dan 3,604 kes (2022) setakat Julai lalu.

Malah, dari sudut peratusan pula, pengurangan berbanding tahun sebelumnya direkodkan sebanyak 26.88 peratus pada 2019, 30.70 peratus (2020) dan 21.52 peratus (2021).

Tegas beliau, penurunan kes berkenaan disebabkan beberapa faktor lain termasuk inisiatif kerajaan melalui pemberian moratorium dan bantuan bersasar bank.

Beliau dalam masa sama memberi jaminan meneliti jumlah serta punca kes bankrap yang difailkan oleh pihak pemiutang serta menambah baik Akta 360 bagi menjadikan pentadbiran kes kebankrapan lebih efisien.


Gesa PDRM siasat tuduhan Zeti Aziz terima wang dari Jho Low

BANGI, 15 Jamadilawal 1442H, Rabu – Polis Diraja Malaysia (PDRM) digesa menyiasat laporan sebuah portal berita yang mendakwa keluarga bekas Gabenor Bank Negara, Tan Sri Zeti Aziz menerima sejumlah wang daripada individu paling dikehendaki, Low Taek Jho atau Jho Low.

Sebelum ini, portal Malaysia Today mendedahkan beberapa dokumen dikaitkan dengan keluarga Zeti yang didakwa menerima dana lebih RM100 juta daripada ahli perniagaan itu, termasuk dari 1Malaysia Development Berhad (1MDB) ke akaun mereka di Singapura.

Portal itu mendakwa, pegawai kanan di AmInvestment Bank Bhd (AmInvestment) bersekongkol untuk membantu dua syarikat yang mempunyai kaitan dengan Jho Low, menjana keuntungan berjuta-juta daripada bon 1MDB pada hari pertama ia dikeluarkan.

Jho Low kemudian didakwa memindahkan berjuta dolar kepada pelbagai individu dan entiti termasuk suami Zeti, Tawfiq Ayman, menerusi syarikat yang dikaitkan dengannya, Cutting Edge Industries Ltd, dalam satu surat bertarikh 13 Mac 2019.

Susulan dakwaan itu, Pertubuhan Pribumi Perkasa Malaysia (PERKASA) membuat satu laporan polis semalam, dan meminta siasatan mendalam segera dilakukan berhubung dakwaan berkenaan.

Setiausaha Agung PERKASA, Syed Hassan Syed Ali berkata, tuduhan yang dibuat ke atas keluarga Zeti disifatkan sangat serius kerana beliau diketahui mempunyai integriti tinggi dan kewibawaannya dalam mengurus kewangan negara.

“Beliau telah beberapa kali menerima anugerah cemerlang daripada beberapa badan kewangan antarabangsa sepanjang menjawat jawatan tersebut.

“Kebenaran perlu dicari dan keadilan harus ditegakkan, maka oleh kerana tuduhan ini mesti dibuktikan sama ada benar atau fitnah untuk mengaibkan kehormatan keluarga Tan Sri Zeti Aziz, apatah lagi beliau sekarang ini adalah Pengerusi Permodalan Nasional Berhad (PNB), agensi penting bagi orang Melayu, Bumiputera dan negara,” katanya dalam kenyataan.

Syed Ali berkata, dakwaan mengaitkan Zeti dan Jho Low berkemungkinan menjadi salah faham dalam masyarakat dan pihak luar yang beranggapan bekas Gabenor BNM itu terbabit dengan skandal 1MDB.

Justeru, siasatan segera perlu dilakukan bagi membersihkan buruk sangka, sekali gus rakyat tahu sama ada ia tuduhan benar atau fitnah.

“Saat ini sudah tentu telah puluhan ribu orang membaca berita berkenaan, jadi sudah tentu ia menjadi buah mulut pelbagi pihak.

“Perkara yang membimbangkan nanti adalah pandangan para pelabur luar untuk datang melabur ke dalam negara ini,” katanya.

Apatah lagi, kata Syed Ali, portal itu mendedahkan nombor akaun dan jumlah wang yang dimasukkan ke akaun keluarga Zeti kelihatan seperti transaksi tulen.

“Kami daripada PERKASA berasa bimbang sekiranya transaksi palsu dan nombor akaun serta jumlah wang yang dimasukkan juga palsu, maka tuduhan ini tentu sesuatu yang amat malang buat keluarga Zeti dan juga negara.

“Jika sebaliknya hl ini terbukti benar, maka tindakan undang-undang perlu diambil dengan segera tanpa peduli siapa yang terbabit,” katanya.


Hanya majoriti tipis sokong larangan pemakaian burqa

GENEVA, 23 Rejab 1442H, Rabu – Majoriti tipis menyokong langkah untuk melarang pemakaian burqa di tempat awam di Switzerland.

Undian yang dilakukan hari ini tetap diteruskan meskipun wanita memakai pakaian yang menutup muka itu jarang kelihatan di negara terbabit.

Ia berikutan satu pungutan suara yang diadakan selepas perdebatan bertahun-tahun berikutan larangan serupa di negara eropah lain dan beberapa negara berpenduduk majoriti Muslim.

Poster kempen tertera tulisan ‘Hentikan Islam radikal!’ dan ‘Hentikan ekstremisme!’, menampilkan seorang wanita yang memakai niqab hitam dipasang di sekitar bandar-bandar Switzerland.

Pada masa sama, poster lain berbunyi: ‘Tolak undang-undang ‘antiburqa’ yang tidak masuk akal, tidak berguna dan Islamofobia’.

Malah, larangan itu antara lain tidak membenarkan penutupan wajah sepenuhnya di tempat umum, sama ada di premis atau kawasan terbuka, namun pengecualian diberi untuk tempat ibadat.

“Selain tidak berguna, peraturan ini bersifat rasis dan seksis,” kata jurucakap kumpulan Purple Headscarves, Ines El-Shikh.

Kerajaan dan Parlimen menentang larangannya di seluruh negara.

Tempat mengundi akan dibuka beberapa jam pada Ahad dan stesen pengundian akan ditutup pada tengah hari dengan keputusan awal dijangka pada sebelah petang.

Tinjauan Pejabat Statistik Persekutuan 2019 mendapati, sebanyak 5.5 peratus penduduk Switzerland adalah beragama Islam, kebanyakannya berasal dari Yugoslavia. -Agensi


Bazar Raya Usrah Khadijah dapat sambutan menggalakkan

BANGI, 13 Ramadan 1444H, Selasa – Inisiatif Wanita BERJASA Kapar melaksanakan Bazar Raya Usrah Khadijah yang menawarkan pelbagai koleksi baju raya kepada mereka yang tidak berkemampuan di Klang, mendapat sambutan menggalakkan.

Timbalan Ketua Wanita BERJASA, Ustazah Siti Umi Kalsom Hussin berkata, inisiatif itu berjaya menarik orang ramai terutama golongan kurang berkemampuan di kampung Delek Kanan dan sekitar Klang, untuk memilih sendiri baju raya terpakai dan masih dalam keadaan baik yang ditawarkan secara percuma.

“Alhamdulillah ramai orang yang hadir ke Bazar Raya Usrah Khadijah dan memilih sendiri pakaian dan lebih istimewanya, pengunjung juga berpeluang menikmati bubuk lambuk.

“Sebanyak 1,500 pek bubuk lambuk berjaya diagihkan melibatkan tiga tempat iaitu Flat Seri Perantau, Pusat Komuniti BERJASA dan RMS,” katanya.

Mengulas lanjut, Ustazah Siti Umi Kalsum berkata, penganjuran bazar raya berkenaan susulan memahami kesusahan dan kesulitan yang dialami oleh masyarakat ketika ini.

“Usrah Khadijah memang ditubuhkan atas dasar ingin mendidik masyarakat dengan ilmu politik yang berlandaskan Al-Quran dan hadis, namun Usrah Khadijah juga merupakan platform untuk menyantuni kebajikan masyarakat.

“Sekarang ramai orang yang terhimpit dengan kos sara hidup yang tinggi, tahun ini lagi ramai yang terkesan apabila sesi pembukaan sekolah dan bulan puasa Ramadan yang bertembung pada tarikh yang begitu dekat.

“Jadi perbelanjaan yang tinggi perlu dikeluarkan oleh ibu bapa, jadi dengan adanya Bazar Raya Usrah Khadijah ini kita mampu meringankan beban mereka di luar sana untuk mendapatkan persalinan raya,” katanya.

Menurutnya, inisiatif ini akan tetap diteruskan selari dengan prinsip BERJASA untuk memperjuangkan kebajikan rakyat.

Sehubungan itu, beliau mempelawa orang ramai untuk memeriahkan Bazar Raya Usrah Khadijah yang masih berbaki tiga hari sehingga 7 April ini di Pusat Komuniti BERJASA Kapar .

Pautan berkaitan:


JBPM sediakan 1,800 aset hadapi kemungkinan banjir

ALOR SETAR, 25 Safar 1444H, Rabu – Jabatan Bomba dan Penyelamat Malaysia (JBPM) menyediakan sebanyak 1,800 asetnya sebagai persiapan menghadapi kemungkinan bencana banjir ekoran Monsun Timur Laut (MTL) pada tahun ini.

Ketua Pengarahnya Datuk Seri Mohammad Hamdan Wahid berkata aset tersebut melibatkan operasi di darat, air dan udara termasuk sembilan helikopter yang akan memantau kawasan berisiko.

“Helikopter ini kita sediakan mengikut pangkalan udara yang kita ada beroperasi seperti di Miri, Sarawak untuk operasi di Borneo, zon tengah dan selatan kita ada pangkalan udara di Subang, Selangor.

“Bagi kawasan utara dan pantai timur pula kita ada di Bertam, Pulau Pinang. Sembilan helikopter ini kami sediakan untuk kerja-kerja pemantauan dan kerja-kerja penyelamatan selain penyaluran bantuan yang diperlukan semasa bencana,” katanya kepada pemberita selepas majlis taklimat persediaan menghadapi MTL oleh JBPM Kedah, di sini hari ini.

Menurutnya pada masa sama, JBPM membuat pemantauan ke lokasi dikenal pasti menerusi tinjauan udara menggunakan dron bagi melihat perubahan keadaan agar tindakan segera dapat dilakukan.

Mohammad Hamdan berkata pihaknya juga akan membekukan cuti kepada anggota JBPM mengikut keperluan dan situasi semasa agar jabatan itu dapat mengoptimumkan perkhidmatannya semasa banjir.

Dalam pada itu, beliau berkata walaupun ada negeri yang tidak tersenarai sebagai ‘hotspot’ banjir pada musim MTL ini, pihaknya akan tetap bersiap siaga memandangkan bencana itu boleh berlaku tanpa diduga.

“Daripada pengalaman kita tahun lepas, ada ‘hotspot’ yang kita tidak jangka, tapi berlaku banjir dengan begitu parah sekali menyebabkan satu kejutan kepada komuniti di kawasan berkenaan dan untuk operasi penyelamatan serta pemindahan mangsa,” katanya. – Bernama


Nama Timah di botol minuman keras dikekalkan

BANGI, 8 Rabiulakhir 1443H, Sabtu – Kabinet membuat keputusan untuk mengekalkan nama Timah di pasaran dan membenarkan syarikat pengeluar arak, Winepak Corporation (M) Sdn Bhd menggunakannya.

Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, kebenaran itu bersyarat yang memerlukan syarikat pengeluar memasukkan label tambahan pada minuman keras berkenaan bagi menjelaskan nama itu sebenarnya tidak merujuk kepada bijih timah, seperti diusulkan oleh syarikat itu sendiri.

“Saya sudah membuat pertemuan dengan syarikat pengeluar tersebut dan berbincang bagaimana kita boleh tangani masalah ini.

“Saya kemudian membawa usul syarikat itu ke Kabinet dan Kabinet bersetuju dengannya,” katanya seperti dilaporkan Sin Chew Daily.

Keputusan itu dibuat setelah Alexander memaklumkan, bahawa Winepak bersedia menukar nama dan imej pada label produk namun memohon tempoh seminggu untuk berbincang dengan pemegang saham serta lembaga pengarah pada 28 Oktober lalu.

Alexander pada masa sama turut memberi jaminan bahawa Perbadanan Harta Intelek Malaysia (MyIPO) akan menambah baik prosedur yang melibatkan pelbagai kementerian dan agensi-agensi berkaitan supaya isu sama tidak berulang lagi di masa hadapan.

Bulan lalu, jenama arak Timah menjadi kontroversi apabila namanya seperti merujuk kepada nama anak Nabi Muhammad SAW iaitu Fatimah, manakala lelaki yang dipaparkan di botol arak itu seperti menggambarkan seorang lelaki Islam kerana berjanggut dan memakai kopiah.

Bagaimanapun syarikat berkenaan menafikan dakwaan tersebut, sebaliknya menjelaskan Timah itu hanyalah merujuk kepada bijih timah dan lelaki yang dipaparkan itu sebenarnya merujuk kepada Kapten Tristram Speedy, seorang penjelajah British abad ke-19.


Darurat demi rakyat, jangan politikkan keputusan Agong

Oleh Athirah Huda Zalhe

BANGI, 28 Jamadilawal 1442H, Selasa – Tidak perlulah mana-mana ahli politik mempertikai atau mempersoalkan lagi keputusan Yang di-Pertuan Agong memperkenan Pengisytiharan Proklamasi Darurat di negara ini.

Ini kerana, pengumuman yang dibuat Al-Sultan Abdullah Ri’yatuddin Al-Mustafa Billah Shah hari ini bukan hanya mengambil kira pandangan Perdana Menteri sahaja, sebaliknya membabitkan semua pihak termasuk Majlis Keselamatan Negara (MKN), Kementerian Kesihatan (KKM), polis dan tentera.

Justeru, tidak wajar untuk mana-mana pihak mempolitikkan keputusan itu, memandangkan Yang di-Pertuan Agong sangat memberi perhatian terhadap nyawa rakyat, kata Presiden Ikatan Muslimin Malaysia (ISMA), Haji Aminuddin Yahaya.

“Sebenarnya, Yang di-Pertuan Agong sudah memberi amaran dahulu supaya jangan ada sikap orang politik yang mementingkan kuasa daripada kebajikan rakyat, tetapi malangnya ia tidak didengari.

“Inilah yang berlaku apabila Pilihan Raya Negeri Sabah diadakan sehingga menyebabkan tercetusnya gelombang kedua,” katanya kepada Ismaweb.net, hari ini.

Beliau berkata demikian mengulas kenyataan bekas Perdana Menteri, Tun Dr Mahathir Mohamad bahawa kerajaan mempunyai kuasa yang cukup untuk mengekang COVID-19 tanpa harus mengisytiharkan darurat.

Terdahulu, Istana Negara mengumumkan Al-Sultan Abdullah memberi perkenan Pengisytiharan Proklamasi Darurat dilaksanakan sehingga 1 Ogos sebagai langkah membendung wabak COVID-19 di Malaysia.

Dalam satu kenyataan, Seri Paduka memberi perkenan tempoh pelaksanaan darurat itu atau sehingga suatu tarikh yang lebih awal jika angka kes positif COVID-19 harian dapat dikawal dan diturunkan dengan berkesan.

Seri Paduka turut berkenan dengan cadangan kerajaan bagi pembentukan satu Jawatankuasa Bebas yang akan dianggotai Ahli Parlimen dan pakar kesihatan.

Mengulas lanjut, Aminuddin berkata, keputusan yang dibuat Seri Paduka Baginda bukanlah sesuatu yang luar biasa, kerana negara-negara lain juga melaksanakannya demi mengawal wabak daripada terus menular.

“Apa yang penting adalah semua rakyat perlu patuh, menjaga SOP dan berdoa supaya Allah SWT segera hindarkan penyakit ini dari mengenai kita semua,” katanya.


Perintah berkurung 4 minggu di England

LONDON, 15 Rabiulawal 1442H, Ahad – Peningkatan kes wabak COVID-19 menyebabkan England sekali lagi melaksanakan perintah berkurung selama empat minggu.

Arahan itu berkuat kuasa 5 November sehingga 2 Disember – susulan kes positif COVID-19 di United Kingdom (UK) mencecah sejuta pada Sabtu (semalam).

Penduduk England perlu duduk di rumah. Pengecualian hanya diberikan untuk mereka yang bekerja dalam sektor pendidikan – sekolah, kolej dan universiti akan dibuka.

Perdana Menteri Britain, Boris Johnson berkata, ancaman terbesar terhadap kesihatan awam berpunca daripada kurangnya fokus dalam memerangi COVID-19.

Katanya, sekarang adalah masanya untuk bertindak kerana kita tiada alternatif lain.

“Virus kini merebak lebih cepat berbanding jangkaan paling buruk oleh penasihat saintifik,” kata Boris.

Scotland, Wales dan Ireland Utara sudah melaksanakan separa perintah berkurung dalam usaha mengurangkan lonjakan kes.

COVID-19 kini sudah meragut 1,189,892 nyawa dan menjangkiti 45,650,850 individu di seluruh dunia sejak dikesan akhir tahun lalu. – Agensi


Tentera Israel lepas tembakan ke perumahan Palestin di Hebron

RAMALLAH, 7 Zulhijjah 1443H, Khamis – Pasukan pendudukan negara pengganas Israel melepaskan tembakan ke atas rumah-rumah penduduk Palestin di kampung Masafer Yatta di bandar Hebron, Tebing Barat yang diduduki.

Agensi berita Wafa melaporkan, insiden pada Rabu itu berlaku ketika pasukan pendudukan mengadakan latihan ketenteraan dengan menggunakan peluru hidup di kawasan rumah penduduk Palestin.

Memetik aktivis Fouad La’mour sebagai berkata, tindakan melepaskan tembakan peluru hidup dengan cara itu menimbulkan ancaman besar dan maut kepada penduduk.

Katanya, peluru mengenai bumbung dan dinding sekurang-kurangnya di empat buah rumah, menyebabkan kerosakan dan panik di kalangan penduduk terutamanya wanita serta kanak-kanak.

Tentera pendudukan cuba memaksa rakyat Palestin keluar daripada sekurang-kurangnya 12 komuniti Masafer Yatta yang menjejaskan lebih 1,200 orang, dengan mendakwa bahawa rumah mereka dibina di sekitar zon latihan ketenteraan.

Pada 4 Mei lalu, Mahkamah Tinggi Israel mengekalkan tuntutan tentera ke atas tanah itu sebagai zon menembak dan membenarkan perobohan komuniti serta pemindahan penduduk.

Minggu lalu, tentera rejim Zionis mengadakan latihan ketenteraan di kawasan masyarakat lain di Masafer Yatta – satu langkah yang juga bertujuan memaksa penduduk Palestin yang tinggal di sana meninggalkan kawasan berkenaan. – Agensi


Mufti WP setuju hukum ambil vaksin COVID-19 harus

PUTRAJAYA, 2 Rejab 1442H, Ahad – Pejabat Mufti Wilayah Persekutuan (PMWP) bersetuju mengguna pakai resolusi Muzakarah Jawatankuasa Fatwa Majlis Kebangsaan Bagi Hal Ehwal Ugama Islam (MKI) pada 3 Disember lalu, yang mengambil ketetapan bahawa hukum penggunaan vaksin COVID-19 adalah harus dan ia wajib diambil golongan yang ditetapkan kerajaan.

Mufti Wilayah Persekutuan, Datuk Dr Luqman Abdullah dalam kenyataan hari ini berkata, PMWP menyokong sepenuhnya pelaksanaan Program Imunisasi COVID-19 Kebangsaan yang dijangka bermula penghujung Februari ini.

“Dari aspek kepenggunaan pula, katanya hukum harus itu turut diputuskan selepas mengambil kira pendirian tegas kerajaan bahawa hanya vaksin yang telah dikenal pasti statusnya sebagai halal dan tayyiban sahaja yang akan digunakan sepanjang pelaksanaan Program Imunisasi COVID-19 Kebangsaan ini,” katanya.

Dr Luqman berkata, keputusan itu dicapai dalam Mesyuarat Jawatankuasa Perundingan Hukum Syarak Wilayah Persekutuan pada Khamis lepas yang diadakan renteran timbulnya pelbagai kekeliruan dalam kalangan masyarakat berhubung pengambilan vaksin itu.

Sehubungan itu, katanya, PMWP menyeru seluruh umat Islam di negara ini khususnya di Wilayah Persekutuan agar menghormati fatwa yang telah diputuskan berhubung pengambilan vaksin COVID-19 di Malaysia.

Dr Luqman berkata, fatwa itu diputuskan setelah melalui pelbagai proses perbincangan bersama pihak-pihak yang berautoriti dalam bidang masing-masing.

“Tambahan pula, ia juga satu daripada usaha kerajaan dalam memastikan Malaysia berjaya mengharungi krisis COVID-19 ini dengan lebih efisyen,” katanya.

Justeru, beliau mengajak umat Islam agar menjadikan fatwa itu sebagai rujukan utama khususnya bagi mendukung usaha pemimpin negara untuk memerangi pandemik ini dengan lebih berkesan. – Bernama


Pengganas Israel terus sasar tembak kanak-kanak Palestin

RAMALLAH, 11 Rabiulawal 1444H, Sabtu – Dua rakyat Palestin termasuk seorang kanak-kanak ditembak mati pada Jumaat dalam dua kejadian berasingan di wilayah Ramallah dan Qalqilia, Tebing Barat yang diduduki.

Di Ramallah, seorang pemuda Palestin ditembak mati dan seorang lagi cedera angkara tentera pendudukan Israel ketika konfrontasi di kampung Al-Mazra’a al-Qibliya di barat laut Ramallah.

Saksi memberitahu, penduduk kampung Palestin sedang menentang serangan peneroka Israel apabila tentera penjajah melepaskan tembakan ke arah mereka.

Serangan rejim itu mengakibatkan seorang pemuda Palestin, Mahdi Ladadweh meninggal dunia kerana ditembak di perut, selain seorang lagi dilaporkan cedera.

Mangsa yang cedera dikejarkan ke hospital berdekatan untuk rawatan perubatan.

Sementara itu di Qalqilia, utara Tebing Barat, seorang kanak-kanak Palestin berusia 14 tahun meninggal dunia akibat kecederaan yang dialaminya selepas ditembak tentera pengganas Israel.

Kejadian yang berlaku berhampiran penghalang pengasingan Israel itu menyebabkan Adel Ibrahim Daoud menjadi korban kedua semalam.-  Agensi


Zionis sembur racun ke kawasan tanaman Palestin di timur Gaza

RAMALLAH, 16 Syaaban 1443H, Sabtu – Tentera pengganas Israel terus bertindak kejam apabila tergamak menyembur bahan kimia dipercayai racun herba ke kawasan tanaman milik petani Palestin bersebelahan pagar sempadan di timur Semenanjung Gaza.

Seorang petani, Youssef Abu Maghadid berkata, kekerapan semburan ditentukan oleh arah angin dan hanya berhenti apabila hujan atau angin kuat bertiup ke arah yang bertentangan.

“Mereka akan memulakan proses menyembur di sempadan pagar apabila angin bertiup ke barat iaitu ke arah tanah Palestin, bagi membolehkan racun herba meliputi kawasan yang lebih besar di dalam tanah milik kami.

“Apabila angin beralih arah ke timur mereka menghentikan segera kerana akan membahayakan mereka,” katanya.

Di Gaza kira-kira 40,000 penduduk Palestin bergantung kepada hasil tanaman sebagai sumber kehidupan mereka.

Dalam semburan terbaharu, seorang petani berusia 47 tahun menganggarkan sekurang-kurangnya 60 hektar tanah terkesan yang secara langsung menjejaskan kehidupan 35 ke 40 petani di kawasan berkenaan.

Bagaimanapun, tentera negara haram Israel mendakwa, semburan dilakukan bagi membersihkan semak samun di kawasan sempadan bersebelahan pagar Gaza bagi tujuan ketenteraan.

Petani Palestin berkata, tindakan itu menimbulkan masalah selain menjejaskan mata pencarian mereka.

Rejim Zionis dipercayai sengaja menggunakan taktik berkenaan sebagai alasan untuk merosakkan tanaman penduduk.

“Kami telah melalui perkara ini sejak sekian lama, setiap minggu mereka akan menghantar dron untuk menyembur tanah kami untuk merosakkan tanaman supaya mereka dapat memantau kawasan itu dengan lebih jelas.

“Kadang-kadang ini berlaku hanya beberapa hari sebelum musim menuai, cuba bayangkan jumlah kerugian yang terpaksa kami tanggung,” katanya.

Lebih zalim, selain penyemburan racun berterusan, petani Palestin juga terpaksa berdepan dengan tembakan gas pemedih mata oleh tentera rejim Zionis yang ditempatkan di sepanjang pagar sempadan di timur Gaza. – Agensi


Pengasas Sugarbook bebas tanpa reman

SHAH ALAM, 6 Rejab 1442H, Khamis – Mahkamah Tinggi hari ini menolak permohonan reman ke atas pengasas aplikasi Sugarbook berhubung dakwaan laman itu digunakan untuk mempromosi gaya hidup tidak bermoral.

Timbalan Pendaftar Mahkamah Tinggi, Norasyikin Sahat menolak permohonan reman berkenaan selepas lelaki berusia 34 tahun terbabit sedia bekerjasama dengan pihak polis dalam siasatan yang akan dijalankan.

Lelaki terbabit diwakili tiga peguam iaitu Foong Cheng Leong, T. Shashi Devan dan Low Li Qun.

Shashi Devan dilaporkan berkata, hujahnya dalam prosiding adalah keperluan reman tidak diperlukan berikutan semua maklumat boleh diperolehi menerusi aplikasi berkenaan di dalam talian.

“Tambahan, aplikasi tersebut juga telah disekat Suruhanjaya Komunikasi dan Multimedia (SKMM) dan tidak memerlukan reman,” katanya seperti dilapor Kosmo!, hari ini.

Terdahulu, polis menahan lelaki terbabit yang berasal dari Gelugor, Pulau Pinang jam 4.30 petang semalam, di sebuah kondominium di ibu negara.

Ketua Jabatan Siasatan Jenayah (JSJ) Selangor, Datuk Fadzil Ahmat berkata, kes disiasat mengikut Seksyen 505 (b) Kanun Keseksaan dan Seksyen 233 Akta Komunikasi dan Multimedia 1998.

Selain itu, lelaki terbabit juga disiasat mengikut Seksyen 372 (1)(d) Kanun Keseksaan dan Seksyen 372B Kanun Keseksaan.

Sebelum ini, media melaporkan Malaysia diletakkan pada kedudukan ketiga tertinggi di Asia di belakang India dan Indonesia bagi negara yang mempunyai bilangan ‘sugar daddy’ paling ramai melalui aplikasi Sugarbook.

Aplikasi berkenaan didakwa menyediakan platform untuk mencari perempuan simpanan atau lebih dikenali sebagai ‘sugar baby’.

Lebih mengejutkan ramai pihak apabila Sugarbook melaporkan pendaftaran pelajar sehingga 40 peratus untuk menjadi ‘sugar baby’ sejak Januari lalu, atas alasan kononnya krisis kewangan yang dialami.

Ia juga mendedahkan seramai 12,705 pelajar terdiri daripada penuntut di Institut Pengajian Tinggi (IPT) di Lembah Klang, termasuk dua universiti awam, berdaftar dengan platform itu.


Masa depan politik Melayu makin terumbang-ambing

BANGI, 17 Jamadilakhir 1443H, Khamis – Bangsa Melayu perlu diberi kesedaran dari sekarang sebelum dihancurkan oleh agenda parti-parti politik yang merugikan mereka.

Ketua Perhubungan Gerakan Islam, Ikatan Muslimin Malaysia (ISMA) Kelantan, Ustaz Sharipudin Abdul Kadir berkata, masa depan politik Melayu sudah terumbang-ambing dari dulu lagi dan tidak mustahil akan semakin parah.

Bahkan katanya, kedudukan bangsa Melayu akan semakin lemah dan naif jika tidak dapat melahirkan kader-kader pemimpin.

“Setakat melahirkan kader-kader politik semasa tidak perlu menyediakan program yang berkesan jika dilihat dari perkembangan terkini politik negara kita.

“Amalan politik sempit kepartian, bermuka-muka dan lobi-melobi sudah cukup untuk menjadi kader-kader politik. Inilah yang berlaku dalam politik Melayu negara kita.

“Ilmu kepimpinan, akhlak dan sahsiah, jujur dan amanah bukan menjadi keutamaan dalam sistem perkaderan politik walaupun ditubuhkan institusi perkaderan oleh parti-parti Melayu tetapi pemimpin mereka tidak lahir dari sistem perkaderan yang betul,” katanya dalam kenyataan.

Ustaz Sharipudin turut menegaskan bahawa bangsa Melayu akan semakin lemah jika sistem perkaderan politik yang menentukan kepimpinan negara.

Katanya, kader-kader yang lahir dari perkaderan politik hanya mementingkan kepentingan parti-parti politik dan peribadi melebihi kepentingan bangsa, agama dan negara.

“Tak perlu bincang dengan mereka hal-hal yang berkaitan masa depan bangsa Melayu dalam ekonomi, politik, tanah rizab Melayu dan lain-lain kerana mereka tiada agenda untuk memajukan Melayu.

“Mereka boleh bersatu dalam satu-satu kerja kerana peluang merebut harta dan pangkat secara bersama dan berpecah dalam kerja lain kerana berebut kawasan untuk berebut kerusi DUN atau Parlimen. Ini sahaja isu utama dalam kehidupan mereka yang digelarkan kader politik.

“Perancangan dan pemikiran mereka hanya berlegar untuk memenangi PRU, jawatan dan kedudukan sahaja. Mereka bukan sahaja berebut dalam parti masing-masing untuk mendapatkan jawatan bahkan dalam semua perkara,” katanya.

Beliau mengakui bahawa perkara itu yang berlaku sekarang ini.

“Sebab itu kita lihat amalan cantas-mencantas, fitnah-memfitnah sudah menjadi kebiasaan dan wajib dilakukan untuk mengejar pangkat dan kedudukan.

“Tidak salah jika kita katakan amalan ini masih diamalkan dalam politik Melayu dan semakin mengukuh,” katanya.


Kes naik mendadak, Bukit Aman pertingkat pemeriksaan patuh SOP

KUALA LUMPUR, 24 Jamadilawal 1442H, Jumaat – Bukit Aman telah mengarahkan semua kontinjen polis negeri untuk meningkatkan pemeriksaan pematuhan terhadap prosedur operasi standard (SOP) COVID-19 berikutan peningkatan kes yang mendadak.

Timbalan Ketua Polis Negara, Datuk Seri Acryl Sani Abdullah Sani berkata, pemeriksaan yang dilakukan oleh pasukan petugas operasi pematuhan akan ditingkatkan, terutama di kawasan yang sesak dan tempat tumpuan orang ramai.

“Pasukan petugas yang diketuai oleh polis akan meningkatkan pemeriksaan dari semasa ke semasa. Sebagai contoh, polis Kelantan baru-baru ini mengeluarkan kompaun kepada mereka yang terlibat dalam festival air di negeri ini,” katanya.

Beliau berkata demikian pada sidang media selepas melancarkan buku mengenai sejarah Pasukan Gerakan Am (GOF) di ibu pejabatnya di Cheras, hari ini.

Beliau berkata, arahan tersebut telah disampaikan kepada semua kontinjen polis.

“Kami akan menumpukan pada semua sambutan yang melibatkan perjumpaan sejumlah besar orang di mana jarak fizikal tidak diendahkan,” katanya.

Walaupun beberapa peningkatan kes COVID-19 melibatkan kelompok daripada tapak pembinaan, Acryl Sani mengatakan bahawa orang ramai mesti mematuhi SOP untuk memastikan virus tidak tersebar ketika Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) dilaksanakan di seluruh negara.

“Berdasarkan pemerhatian saya, jarak fizikal semakin sering diabaikan. Kita mesti memastikan bahawa masyarakat mematuhi SOP untuk menghentikan penyebaran virus,” katanya.


30 barangan dikawal bawah SHMMP sempena Aidilfitri

BANGI, 21 Ramadan 1444H, Rabu – Kementerian Perdagangan Dalam Negeri dan Kos Sara Hidup (KPDN) akan melaksanakan Skim Harga Maksimum Musim Perayaan (SHMMP) sempena Hari Raya Aidilfitri.

Menterinya, Datuk Seri Salahuddin Ayub berkata, pelaksanaan skim itu akan berkuat kuasa daripada 15 hingga 30 April 2023, iaitu selama 16 hari termasuk dua hari ketika perayaan.

Beliau berkata, kementeriannya telah mengenal pasti sebanyak 30 jenis barangan yang akan dikawal di bawah skim berkenaan.

Katanya, ini termasuk enam jenis barangan daripada kategori ayam dan telur di bawah Penentuan Harga Maksimum Ayam dan Telur Ayam yang sedang berkuat kuasa sejak 5 Februari lalu.

“Tempoh pelaksanaan SHMMP Hari Raya Puasa 2023 kali ini adalah bersesuaian mengikut keadaan semasa, iaitu mewujudkan suasana menang-menang kepada pengguna dan peniaga.

“Pengguna dapat menikmati harga yang berpatutan dan peniaga pula tidak tertekan dengan tempoh masa pelaksanaan yang terlalu lama,” katanya dalam kenyataan, hari ini.

Salahuddin berkata, senarai barangan, paras harga maksimum dan tempoh pelaksanaan ditentukan berdasarkan beberapa faktor seoerti cuaca, ekonomi global, kadar tukaran wang asing, kadar upah serta pemintaan dan penawaran.

“SHMMP Hari Raya Puasa 2023 akan dikuatkuasakan melalui Akta Kawalan Harga dan Antipencatutan (AKHAP) 2011 yang membolehkan penentuan harga dibuat.

“Harga maksimum yang telah ditetapkan untuk SHMMP Hari Raya Puasa 2023 di peringkat pemborong dan peruncit boleh disemak melalui website Kementerian Perdagangan Dalam Negeri dan Kos Sara Hidup di https://www.kpdn.gov.my,” katanya.

Pada masa sama, beliau berkata, pegawai penguat kuasa KPDN juga akan ditugaskan di lokasi-lokasi strategik seperti pasar awam, pasar tani dan pusat membeli-belah barangan keperluan perayaan.

Katanya, strategi itu membolehkan penguatkuasaan dilaksanakan dengan lebih berkesan, di mana tindakan segera dapat diambil terhadap aduan pengguna serta tindakan ke atas peniaga jika berlaku ketidakpatuhan.

“Kementerian sentiasa menjalinkan kerjasama dengan Kementerian Pertanian dan Keterjaminan Makanan (KPKM) bagi memastikan bekalan barangan yang dikawal adalah mencukupi sepanjang tempoh pelaksanaan skim.

“Kerajaan berharap semua pihak dapat mematuhi harga-harga yang telah ditetapkan ini dan menggunakan label merah jambu bagi barangan yang dikawal harganya,” katanya.


Aktivis Sheikh Jarrah disenarai antara 100 individu paling berpengaruh 2021

RAMALLAH, 10 Safar 1443H, Jumaat – Pasangan kembar, Muna al-Kurd dan Mohammed al-Kurd atau dikenali sebagai aktivis Sheikh Jarrah, disenaraikan sebagai antara 100 individu paling berpengaruh bagi 2021, menurut Majalah Time.

Mereka menjadi simbol perjuangan rakyat Palestin yang tekad melawan dan tidak gentar dengan ancaman penjajah Israel dalam kempen menghentikan pengusiran penduduk Palestin dari kejiranan Sheikh Jarrah, di Baitulmaqdis Timur.

Meskipun hanya menggunakan media sosial, mereka membuka peluang kepada masyarakat dunia untuk mengetahui dan menyelami perkembangan yang berlaku di penempatan berkenaan.

Tanda pagar #SheikhJarrah dan #SaveSheikhJarrah yang diguna oleh aktivitis berusia 23 tahun itu mula menjadi tular dalam media sosial di seluruh dunia bagi mendedahkan penindasan Zionis Israel yang mengusir penduduk secara paksa.

Sheikh Jarrah menjadi pencetus kebangkitan untuk penduduk Palestin terus mempertahankan hak mereka dan menyampaikan suara mereka kepada dunia.

Muna dan abangnya merupakan antara 28 keluarga yang berdepan dengan ancaman pengusiran secara paksa di penempatan Sheik Jarrah.

Mereka yang mempunyai lebih 180,000 pengikut di Twitter dan lebih daripada setengah juta di Instagram sering membuat perkongsian tentang aktiviti mereka.

Jun lalu, tentera pengganas Israel menahan aktivis terkenal di pusat gerakan untuk hebahan terhadap ancaman pengusiran warga Palestin, dari kediaman mereka di kawasan Baitulmaqdis Timur.

“Pasangan yang berkarisma dan sangat berani menyebabkan suara mereka paling dikenali,” kenyataan berkenaan. – Agens


Ahli politik tak matang, tiada agenda masalah terbesar

SALAH satu masalah paling besar dalam budaya politik Malaysia ialah sikap tidak matang para ahli politik negara (masalah terbesar ialah tiada agenda).

Mentaliti pembangkang yang menebal menjadikan ahli politik bukan kerajaan membangkang membabi buta semua usul atau inisiatif baik yang dicadangkan pihak kerajaan, walaupun amat bermanfaat untuk seluruh rakyat (termasuk rakyat yang mengundi ahli politik pembangkang).

Mereka membangkang bukan kerana idea tersebut bertentangan dengan agenda politik mereka, tapi semata-mata kerana mereka adalah pembangkang. Bagi mereka satu-satunya tugas paling utama hanyalah membangkang!

Masalahnya, apabila menjadi kerajaan pula, mereka turut melaksanakan idea dan polisi kerajaan terdahulu yang mereka bangkang habis-habisan dulu.

Putaran ini turut berlarutan apabila pihak pembangkang baru turut membangkang semua pendirian kerajaan baru. Kerana bagi mereka juga tugas pembangkang hanyalah untuk membangkang.

Ketiadaan agenda dan mentaliti pembangkang ini bakal menghancurkan masa depan negara.

Seperti mana isu integriti, jatidiri, perpecahan, kepentingan peribadi, hagemoni kuasa dunia serta musuh dalam selimut yang telah lama mendominasi kita.

Sungguh, kita memerlukan nafas serta arus baru dalam politik negara!

Ir. Ts. Lukman Al Hakim


Qatar, UAE beri amaran permintaan gas asli meningkat masa terdekat

ABU DHABI, 23 Jamadilakhir 1444H, Isnin – Menteri Tenaga Qatar dan Emiriah Arab Bersatu (UAE) memberi amaran dunia memerlukan lebih banyak gas asli dalam masa terdekat, di tengah-tengah krisis tenaga yang semakin meningkat dan peralihan hijau yang berterusan.

Bercakap dalam panel di Sidang Kemuncak Tenaga Global Majlis Atlantik semalam, Menteri Tenaga Qatar, Saad al-Kaabi berkata, walaupun musim sejuk yang sederhana dialami Eropah sejak beberapa bulan lalu telah mengakibatkan penurunan harga tenaga, turun naik dalam pasaran akan kekal untuk beberapa waktu.

Ini kerana ia tidak akan menerima gas dalam kuantiti yang banyak sehingga 2025, katanya.

“Isunya ialah apa yang akan berlaku apabila mereka (Eropah) mahu menambah simpanan mereka pada tahun akan datang dan tahun depan,” katanya.

Saad juga memberitahu wartawan bahawa Qatar mempunyai jumlah terhad gas asli cecair (LNG) untuk dihantar ke Eropah.

Beliau berkata, Qatar – yang masih berusaha untuk mengembangkan pengeluaran gasnya – telah berunding dengan ramai pemain lain di seluruh dunia.

“Terdapat banyak pembeli Eropah dan Asia, dan terdapat potensi bahawa menjelang akhir tahun, keseluruhan pengembangan Qatar akan habis dijual,” kata al-Kaabi.

Menteri Tenaga Qatar itu menyatakan pandangan bahawa negara-negara Eropah dan Barat perlu kembali menerima gas Russia, yang mereka enggan mengimport sejak tahun lepas berikutan pencerobohan berterusan Russia ke atas Ukraine.

Beliau juga mengkritik akibat daripada peralihan tenaga hijau, di mana beberapa negara Barat menekan negara Afrika dan membangun untuk tidak menggerudi minyak dan gas pada masa pengeluaran tenaga domestik adalah penting untuk ekonomi mereka dan dunia.

Tekanan sedemikian, tegasnya, adalah tidak adil.

Sementara itu, Menteri Tenaga Emiriah Arab Bersatu (UAE), Suhail al-Mazrouei, bersetuju dengan rakan sejawatannya dari Qatar.

“Seluruh dunia perlu memikirkan sumber dan bagaimana untuk membolehkan syarikat mengeluarkan lebih banyak gas untuk menjadikannya tersedia dan berpatutan,” kata Suhail.

Beliau juga mengkritik strategi ‘tidak jelas’ banyak negara yang menyukarkan mereka untuk terikat dengan kontrak gas jangka panjang, yang seterusnya menyukarkan syarikat tenaga mendapatkan pembiayaan untuk melabur dalam pembangunan kapasiti pengeluaran. – Agensi


PH-BN lancar Tawaran Kita Selangor, jadikan antara negeri termaju di Asia

SHAH ALAM, 14 Muharam 1445H, Selasa – Gabungan Pakatan Harapan (PH) dan Barisan Nasional (BN) malam tadi melancarkan Tawaran Kita Selangor: Lima Tekad Untuk Lima Tahun Selangor yang mengandungi lima teras utama sebagai tawaran kepada rakyat Selangor sekiranya dipilih untuk menerajui negeri ini  pada  Pilihan Raya Negeri (PRN).

Lima teras itu adalah Ekonomi Unggul dan Pendidikan Berkualiti Pemangkin Peluang Pekerjaan Berpendapatan Tinggi;  Agama Sebagai Cahaya dan Inspirasi Kehidupan Bermaruah di Selangor; Perkhidmatan Kerajaan Yang Cekap dan Efisien; Pembangunan Mampan, Selesa dan Berdaya Huni dan Selangor Negeri Penyayang Yang Membela Kepentingan Rakyat.

Pengerusi PH Selangor, Datuk Seri Amirudin Shari berkata, tawaran yang dibentangkan adalah berdasarkan kepada kesinambungan kejayaan, kecemerlangan serta kemakmuran yang dikecapi Selangor dan dirangka berdasarkan cetusan idea Pasukan Perpaduan membabitkan wakil daripada Parti Keadilan Rakyat (PKR), Amanah, DAP dan UMNO.

“Pakatan Harapan dan Perpaduan Selangor bertekad meneruskan usaha-usaha yang telah menawarkan kehidupan bermaruah kepada segenap lapisan rakyat Selangor sejak lima tahun lalu dengan satu tawaran dan manifesto yang dirangka hasil perancangan teliti Pasukan Perpaduan untuk kesinambungan kecemerlangan Selangor bagi tempoh lima tahun akan datang,” katanya pada majlis pelancaran Tawaran Kita Selangor dan pengenalan calon-calon mewakili Perpaduan Selangor di sini.

Hadir sama Pengerusi BN Selangor, Datuk Megat Zulkarnain Omardin, Pengerusi Amanah Selangor, Izham Hashim dan Pengerusi DAP Selangor, Gobind Singh Deo.

Amirudin yang juga Menteri Besar Selangor berkata, di bawah teras ekonomi unggul dan pendidikan berkualiti pemangkin peluang pekerjaan berpendapatan tinggi, gabungan itu menyediakan 14 tawaran, antaranya menawarkan 100,000 peluang pekerjaan bergaji tinggi kepada generasi muda Selangor, menjadikan Selangor destinasi utama pelaburan di Asia Tenggara dengan mewujudkan pelabuhan ketiga di Pulau Carey melalui kerjasama Kerajaan Persekutuan.

Tawaran lain termasuklah  mewujudkan tiga perbandaran baharu di Sepang, Sabak Bernam dan sepanjang jajaran Sungai Klang, memberikan baucar pembelian buku RM200 kepada orang muda, menawarkan peluang latihan industri dengan bayaran RM1,500 sebulan bagi 2,000 pelatih dan mewujudkan Geran Digital Kita Selangor yang menyasarkan kewujudan 10,000 Duta Kreatif Kita Selangor dengan peruntukan RM5 juta untuk tempoh lima tahun.

Di bawah teras agama sebagai cahaya dan inspirasi kehidupan bermaruah di Selangor, gabungan itu menggariskan sembilan tawaran termasuklah menyediakan subsidi tambang dan kos mengerjakan haji berjumlah RM2,000 kepada 3,000 jemaah muassasah kali pertama, meningkatkan elaun imam, bilal, siak dan nazir masjid secara berperingkat serta meningkatkan peruntukan bagi komuniti Buddha, Kristian, Hindu, Sikh dan Tao agar tahap infrastruktur rumah ibadat bukan Islam dapat ditambah baik.

Bagi teras Perkhidmatan Kerajaan Yang Cekap dan Efisien, gabungan PH-BN merangka lima tawaran antara lain akan memudahkan urusan individu, syarikat dan agensi di negeri ini dengan mendigitalkan sepenuhnya perkhidmatan kerajaan, membantu setiap perniagaan di Selangor untuk beralih sepenuhnya kepada sistem digital dan menghubungkan Pusat Kawalan Kerajaan Negeri dengan setiap Pihak Berkuasa Tempatan (PBT) dalam usaha meningkatkan perkhidmatan dan lebih responsif.

Sebanyak 12 tawaran turut ditawarkan dalam teras keempat Pembangunan Mampan, Selesa dan Berdaya Huni, antaranya menawarkan Kediaman Kita Selangor, iaitu sebanyak 200,000 unit lengkap tiga bilik tidur dan dua bilik air serta fasiliti selesa berharga RM250,000 ke bawah bagi warga Selangor serta pembiayaan kewangan dengan institusi perbankan.

Amirudin berkata, menerusi teras keempat itu juga, gabungan Pasukan Perpaduan akan memperkasakan Akademi Merah Kuning dengan sasaran pasukan Selangor menjadi Juara Piala Malaysia, Sukan Malaysia (Sukma) dan Liga Super menjelang 2025 dan Piala AFC pada 2027.

Bagi 12 tawaran di bawah teras Selangor Negeri Penyayang Yang Membela Kepentingan Rakyat, Amirudin berkata, gabungan itu menyasarkan untuk mengembangkan program Iltizam Selangor Penyayang kepada 60 program daripada 46 program sebelum ini, mendaftar dan melatih pengasuh kanak-kanak dan menyediakan kemudahan penjagaan kanak-kanak di pejabat kerajaan negeri serta Pihak Berkuasa Tempatan (PBT) dan menawarkan insentif penyediaan kemudahan penjagaan kanak-kanak di tempat kerja sektor swasta.

Selain itu, turut ditawarkan adalah pemberian Insentif Pertanian Kita Selangor sebanyak RM1,000 kepada petani dan pesawah termasuk benih, baja, dan racun serangga lebih berkualiti bagi meningkatkan hasil pertanian, menyediakan perkhidmatan Ambulans Selangor Penyayang percuma di setiap PBT dan meningkatkan khairat kematian kepada RM1,000 untuk warga emas.

“Lima tekad ini bukan dibuat secara sambilan. Dengan lima tekad di bawah Tawaran Kita Selangor, kita menawarkan 53 program dan usaha sebagai ikhtiar membawa Selangor sebagai pemain utama rantau Asia Tenggara supaya dapat menjadi antara negeri paling maju di Asia,” katanya. – Bernama


Ambil berat, Kelantan laksana pakej bantu rakyat terkesan PKP

BANGI, 20 Jamadilakhir 1442H, Selasa – Kerajaan Kelantan bersetuju melaksanakan Pakej Bantuan Khas Berkala demi kesejahteraan rakyat yang terkesan dengan pelaksanaan Perintah Kawalan Pergerakan (PKP) 2.0.

Menteri Besar, Datuk Ahmad Yakob berkata, pakej bantuan itu merangkumi keperluan asas makanan dan insentif tunai peniaga serta penjaja kecil.

Beliau berkata, sebanyak RM1.8 juta atau RM40,000 bagi setiap Dewan Undangan Negeri (DUN) diperuntukkan melalui bantuan keperluan asas makanan untuk rakyat yang terkesan melalui Pusat Khidmat DUN (PKD).

Katanya, kerajaan negeri juga memperuntukkan RM1.125 juta atau RM25,000 kepada kepada peniaga dan penjaja kecil yang layak bagi setiap DUN melalui PKD.

“Kerajaan negeri Kelantan sentiasa memantau rapi perkembangan dan kesan penularan wabak COVID-19 di seluruh negeri Kelantan.

“Sehingga saat ini, negeri Kelantan belum bebas daripada jangkitan wabak COVID-19 dan kerajaan negeri melalui Jawatankuasa Kerja Keselamatan Negeri telah mengambil pelbagai usaha dan langkah proaktif secara bersepadu untuk membendung penularan wabak COVID-19 di negeri ini,” katanya dalam kenyataan, hari ini.


Anak PM Pakistan dilantik Menteri Besar wilayah Punjab

NEW DELHI, 15 Ramadan 1443H, Ahad – Anak Perdana Menteri Pakistan, Shehbaz Sharif, Hamza Shehbaz dilantik Ketua Menteri baharu wilayah Punjab meskipun berlaku kekecohan ketika proses pengundian.

Wilayah Punjab didiami lebih separuh daripada 220 juta penduduk Pakistan serta merupakan kunci utama kepada pemerintahan kerajaan persekutuan di Islamabad.

Hamza, 47, ketua parti Liga Muslim Pakistan-Nawaz (PML-N), memperoleh 197 undi daripada 371 ahli parlimen dalam merebut jawatan ketua menteri pada Sabtu.

Undian diboikot parti bekas perdana menteri Imran Khan, parti Tehreek-e-Insaf (PTI) dan sekutunya.

Polis terpaksa campur tangan meleraikan pergaduhan antara penyokong Hamza dan pesaingnya Chaudhry Parvez Elahi.

Chaudhry Parvez mengalami kecederaan dan pemangku speaker dewan Dost Muhammad Mazari turut dikasari dalam kejadian itu.

Liga Muslim Pakistan (Q) pimpinan Chaudhry Parvez bersekutu dengan PTI, memerintah Punjab sebelum berlaku peralihan kuasa.

Pemimpin PTI Usman Buzdar meletak jawatan sebagai ketua menteri Punjab untuk memberi laluan kepada Chaudhry Parvez menggantikannya ketika gabungan parti politik itu cuba menyelamatkan kerajaan pimpinan Imran di tengah-tengah pembelotan.

Pertukaran kerajaan di Punjab dikaitkan dengan perebutan kuasa menyaksikan Imran digulingkan sebagai perdana menteri pada 9 April dalam usul undi tidak percaya.

Imran kini sibuk meraih sokongan popular di seluruh negara dan menuntut pilihan raya segera diadakan.

Bekas perdana menteri itu berucap pada perhimpunan besar-besaran di bandar paling ramai penduduk Pakistan dan hab perniagaan Karachi pada malam Sabtu.

Beliau mengulangi tuduhan bahawa kerajaannya digulingkan negara asing yang mengadakan pakatan sulit dengan Ahli Parlimen tempatan. – Bernama


Zikir penghapus dosa

1. SETIAP kali bangun dari tidur, ucapkanlah zikir yang sering kita bacakan setelah selesai dari solat ini. Ini kerana, Rasulullah menjelaskan bahawa zikir ini berupaya menghapuskan dosa kita sekalipun sebanyak buih di lautan. Malah zikir ini melindungi kita dari hasutan syaitan.

2. Sabda Rasulullah ﷺ:

مَنْ قَالَ: لاَ إِلَهَ إِلَّا اللَّهُ، وَحْدَهُ لاَ شَرِيكَ لَهُ، لَهُ المُلْكُ وَلَهُ الحَمْدُ، وَهُوَ عَلَى كُلِّ شَيْءٍ قَدِيرٌ، فِي يَوْمٍ مِائَةَ مَرَّةٍ، كَانَتْ لَهُ عَدْلَ عَشْرِ رِقَابٍ، وَكُتِبَتْ لَهُ مِائَةُ حَسَنَةٍ، وَمُحِيَتْ عَنْهُ مِائَةُ سَيِّئَةٍ، وَكَانَتْ لَهُ حِرْزًا مِنَ الشَّيْطَانِ يَوْمَهُ ذَلِكَ حَتَّى يُمْسِيَ،

Maksudnya: “Barangsiapa yang mengucapkan sebanyak 100 kali zikir ini:

لَا إِلَهَ إِلَّا اللَّهُ، وَحْدَهُ لَا شَرِيكَ لَهُ، لَهُ الْمُلْكُ وَلَهُ الْحَمْدُ، وَهُوَ عَلَى كُلِّ شَيْءٍ قَدِيرٌ

“Maka pahalanya adalah seperti membebaskan 10 orang hamba, ditulis 100 kebaikan, dihapuskan 100 dosa kejahatannya dan dilindungi dari hasutan syaitan sehingga petang.” (HR al-Bukhari)

3. Hadis ini seakan memberikan kepada kita gambaran bagaimana Rasulullah berkehendakkan agar setiap permulaan hari kita dibuka dengan lembaran mentauhid dan menyucikan Allah. Pegangan yang kukuh kepada Allah akan menjauhkan diri kita dari hasutan syaitan.

Semoga Allah membimbing kita.

Dr Ahmad Sanusi Azmi
Majlis Ulama Isma (MUIS)


Permohonan pil antivirus Pfizer untuk pasaran sedang diteliti

BRUSSELS, 8 Jamadilakhir 1443H, Selasa – Agensi Ubat-Ubatan Eropah (EMA) kini mula menilai permohonan Pfizer untuk pemasaran pil anti-coronavirus, Paxlovid.

Pengawal selia EU satu kenyataan berkata, penilaian berhubung perkara itu akan dikeluarkan dalam tempoh beberapa minggu lagi.

Dilaporkan, EMA telah menjalankan semakan awal berdasarkan makmal, haiwan serta kajian klinikal.

Susulan daripada cadangan EMA, Suruhanjaya Eropah akan memberikan kebenaran pemasaran terhadap pil berkenaan secara rasmi.

Pil Paxlovid dikatakan mampu mengurangkan keupayaan virus daripada membiak di dalam badan.

Ia juga boleh merawat individu dewasa dan remaja dengan simptom COVID-19 ringan serta sederhana, selain dikatakan mampu mengurangkan risiko mendapat gejala teruk dan dimasukkan ke hospital.

Paxlovid diperbuat daripada dua bahan aktif yang bertindak sebagai dua pil berasingan, diambil dua kali sehari selama lima hari.-  Agensi


Tun M letak jawatan Pengerusi Pejuang?

BANGI, 21 Jamadilawal 1444H, Jumaat – Bekas Perdana Menteri, Tun Dr Mahathir Mohamad dilaporkan meletak jawatan sebagai Pengerusi Parti Pejuang Tanah Air (Pejuang).

Utusan yang memetik sumber parti sebagai berkata, beliau bagaimanapun kekal sebagai Pengerusi Gerakan Tanah Air (GTA).

Difahamkan notis rasmi peletakan jawatan itu akan menyusul kemudian.

Ahad lalu, Ketua Pejuang Muda Malaysia, Dr Abu Hafiz Salleh Hudin mengumumkan peletakan jawatannya, berkuat kuasa serta-merta.

Beliau mengambil keputusan untuk mengemukakan surat peletakan jawatan selepas mengambil kira pelbagai pertimbangan, termasuk rasa bertanggungjawab atas prestasi Pejuang pada Pilihan Raya Umum ke-15 (PRU15).


Polis tahan lelaki dikatakan beri minum keras kepada bayi

BALIK PULAU, 11 Zulkaedah 1442H, Selasa – Polis menahan seorang lelaki bagi membantu siasatan berhubung rakaman video menunjukkan seorang bayi diberi minuman alkohol yang tular di media sosial hari ini, dipercayai berlaku di sebuah flat di Teluk Bahang, di sini.

Ketua Polis Daerah Barat Daya Supt Kamarul Rizal Jenal berkata lelaki berusia 19 tahun yang merupakan bapa kepada bayi itu ditahan di Teluk Bahang pada pukul 1.30 tengah hari, selepas polis menerima laporan berhubung video berkenaan.

Beliau berkata video berdurasi 30 saat memaparkan seorang lelaki yang dilihat memberi minuman tin dipercayai arak kepada seorang bayi itu menjadi tular di media sosial hari ini, mengundang kemarahan ramai anggota masyarakat.

“Berikutan itu, polis menahan lelaki berkenaan untuk membantu siasatan,” katanya dalam kenyataan hari ini.

Menurut beliau bayi lelaki berusia lima bulan itu telah dihantar ke hospital untuk pemeriksaan lanjut.

Kamarul Rizal berkata siasatan mendapati lelaki yang ditahan itu mempunyai 14 rekod jenayah lampau dan dia juga merupakan orang pengawasan polis (OPP) di kawasan Teluk Bahang.

Beliau berkata lelaki itu akan direman dan kes disiasat mengikut Seksyen 31(1)(a) Akta Kanak-Kanak 2001dan Seksyen 233 Akta Komunikasi dan Multimedia 1998. – Bernama


OIC, negara Islam kutuk pelampau Denmark bakar al-Quran

LONDON, 5 Muharam 1445H, Ahad – Pertubuhan Kerjasama Islam (OIC) pada Sabtu mengutuk sekeras-kerasnya tindakan keji yang dilakukan ke atas kitab suci al-Quran di ibu negara Denmark, Copenhagen.

“Kami mengutuk sekeras-kerasnya penodaan awam terhadap al-Quran di Denmark semalam (Jumaat).

“Pembelaan berterusan dan tiada tindakan terhadap serangan Islamafobia ini kononnya atas nama kebebasan bersuara, jelas memupuk impunitas,” kata Pejabat OIC Geneva di Twitter.

Pertubuhan itu menggesa pihak berkuasa Denmark mematuhi kewajibannya di bawah undang-undang antarabangsa dan melaksanakan resolusi Majlis Hak Asasi Manusia PBB (HRC) untuk menentang kebencian agama yang diterima pakai minggu lalu.

“Mereka yang gagal bersuara, walaupun arahan jelas oleh HRC untuk berbuat demikian, dianggap kehilangan kredibiliti,” kata OIC.

Selain OIC, beberapa negara Arab lain termasuk Jordan, Arab Saudi dan Oman turut mengutuk sekeras-kerasnya tindakan keji pelampau Denmark itu, dengan menyifatkannya sebagai manifestasi Islamofobia.

Kementerian Luar Jordan menegaskan bahawa tindakan itu mencerminkan Islamofobia, menggalakkan keganasan dan tidak menghormati agama.

Senada dengan perkara itu, Oman juga menyifatkan tindakan di Denmark yang menghina agama serta menimbulkan permusuhan dan kebencian sebagai satu jenayah.

Dalam kenyataan berasingan, Arab Saudi mengambil berat terhadap langkah kerajaan Denmark mencegah tindakan penghinaan terhadap al-Quran di Copenhagen, dan memberi amaran pelanggaran itu seolah menghasut sentimen anti-Islam.

Jumaat lalu, ahli kumpulan Islamofobia di Denmark membakar senaskhah al-Quran. Kumpulan ultranasionalis Danske Patrioter melakukan tindakan Islamofobia itu di hadapan Kedutaan Iraq di Copenhagen.

Mereka turut membawa sepanduk dengan slogan menghina Islam sebelum merosakkan bendera Iraq dan salinan al-Quran – tindakan keji yang mendapat perlindungan polis. – Agensi


Pen’China’an Malaysia – Adakah mitos atau satu realiti ?

SEKALI lagi saya ingin mengajak anak bangsa dan yang seagama untuk melihat perkembangan terkini yang berlaku di tanah air kita dengan lebih serius melangkaui blok politik kepartian.

Ia bukan isu rasis atau perkauman, sebagaimana MCA, DAP, Gerakan, Dong Zhong, Hua Zong dan Dewan Perniagaan Cina boleh bersatu demi masa depan bangsa mereka di bumi bertuah yang bernama Malaysia.

Perkara yang dibincangkan ini bukan isu Barisan Nasional atau bukan isu Pakatan Harapan atau isu Perikatan Nasional. Ia bukan isu DS Najib, Tun Mahathir dan DS Anwar atau isu TS Muhyiddin Yassin tetapi ini adalah isu kesejahteraan dan keselamatan negara dan isu masa depan umat.

Saya sekali-kali tidak mengangkat tajuk ini atas alasan untuk membina tahap kebencian kepada rakyat Malaysia berbangsa Cina atau menganggapnya sebagai musuh, selagi semuanya mempunyai semangat patriotik dan menghormati kontrak sosial yang digunakan sejak lebih 63 tahun yang lalu.

1. Tanah Melayu pernah disebut beberapa kali sebagai sebahagian daripada wilayah ke-20 Tanah Besar China dalam silibus pendidikan rendah negara China (1938). {Anwar Abdullah – Biografi Dato Onn – 2004 – UKM}.

2. Saya sangat ‘concern’ dengan kesejahteraan dan masa depan negara dengan berlakunya lambakan ratusan ribu warga asing dari Tanah Besar China yang kini bermastautin di negara Malaysia seolah-olah tiada sebarang kawalan lagi.

3. Laporan Ketua Audit Negara 2018 Siri 2 mendapati tiada rekod tarikh keluar lebih 95 peratus pelancong China dan India yang melawat ke negara ini antara 2016 sehingga tahun lalu. Di antara tahun 2016 – 2018 data ketibaan 79,799 warga China melalui Sistem Imigresen Malaysia (MyIMMs) didapati sebanyak 76,258 (95.6 peratus) kes tidak mempunyai rekod tarikh keluar. {Sinar Harian 3 Disember 2019}

4. Saban minggu kita mendengar berita warga China ditangkap di Pulau Pinang, Cyberjaya, Johor Bahru, Melaka, Puchong, Ampang dan banyak lagi adalah sebahagian daripada buktinya. Kebanyakan mereka terlibat dengan industri perjudian atas talian dan industri pelacuran. Ia adalah satu ‘open-secret’. {Sinar Harian 12 Disember 2019}

5. JPN mendedahkan bahawa dalam tempoh 2011-2015 sahaja sebanyak lebih 17,000 kes wanita China yang berkahwin dengan rakyat tempatan yang tidak didaftarkan. {Astro Awani – 21 Mac 2016}

6. Ini tidak termasuk dengan kes penjualan kad pengenalan dan passport yang telah berlaku kepada warga asing terutamanya dari tanah besar China. {The Star 30 October 2019}

7. Ini tidak termasuk ribuan pekerja warga China yang dibawa masuk bagi menyiapkan lebih 70 projek mega syarikat besar China yang menelan belanja ratusan billion RM. Di antara projek-projek mega tersebut adalah Forest City (Johor), Malacca Gateway, Pelabuhan Kuantan, Pelabuhan Sepanggar (Sabah), Perlis Inland Port, ECRL, Terowong Pulau Pinang, Pelabuhan Pulau Carey (Selangor), Sarawak Steel Plant dan puluhan projek yang lain. {PenChinaan Malaysia – 2018 – IRIS}.

8. Rakyat China merupakan warga asing yang paling ramai membeli rumah di Malaysia melalui program Malaysia My Second Home {UKM e-journal}. Bahkan inisiatif kerajaan China menggalakkan warganya menetap di Malaysia dengan memberi kemudahan pinjaman peribadi melalui China Bank of China cawangan Malysia. {PenChinaan Malaysia – 2018 – IRIS}.

9. Pemilikan dokumen rasmi seperti kad pengenalan, sijil kelahiran dan passport yang pernah didedahkan dahulu merupakan kemuncak kepada kerisauan kerana ia membuktikan wujudnya pengkhianat dan petualang negara yang terdiri daripada orang dalam agensi kerajaan. {Berita Harian 12 November 2019}

10. Rakyat Malaysia juga sangat risau dengan perkembangan di Laut China Selatan dengan pelbagai cubaan kapal pengintip, kapal nelayan dan armada laut China yang menceroboh perairan Malaysia dan telah membina persiapan ketenteraan mereka secara besar-besaran di Laut China Selatan. { Asyraf Farique – Landskap Mei 2020 – IRIS}

11. Kita telah lihat apa yang berlaku di Zimbabwe, Sri Lanka, Kenya dan lain-lain akibat berhutang kepada negara China. {NY Times 25 June 2018}

12. Rakyat Malaysia juga ‘concern’ dengan siri cubaan dari dalam negara untuk menghidupkan ideologi komunis, contohnya dengan kes menyeludup masuk debu mayat mendiang Chin Peng (Ketua PKM) ke Perak pada September 2019. {Astro Awani 28 November 2019}

13. Ada juga di kalangan rakyat Malaysia termasuk ahli politik yang turut memperjuangkan agenda komunis secara terbuka dengan menghadiri perhimpunan seramai lebih 300 orang bekas anggota komunis Malaya di Kole New Era Kajang. {Berita Harian 1 Disember 2019}

Saya menyarankan agar para YB Menteri dari PN dan semua Ahli Parlimen dari kalangan orang Melayu dan umat Islam untuk mengkaji isu ini serta memperjuangkannya bersama di Dewan Rakyat.

Ini bukan isu BN atau PH atau isu PN tetapi ini adalah isu keselamatan dan kesejahteraan negara, isu masa depan umat Islam dan Bumiputera sebagai rakyat majoriti di negara Malaysia yang tercinta. Setiap yang mengaku sebagai rakyat Malaysia mesti membuktikan kesetiaan yang tidak berbelah bagi kepada negara yang tercinta.

Malaysia harus kekal sebagai sebuah negara Islam yang adil, maju dan makmur, harmoni dan progresif dengan dominasi Melayu Muslim yang berwibawa sebagai tunjang kepimpinan negara.

Prof Dr Zainur Rashid Zainuddin
Pemerhati Politik


Selangor perkasa PBT, tumpu isu kesihatan awam

GOMBAK, 20 Zulhijjah 1444H, Ahad – Selangor sedang meneliti untuk memperkasakan setiap Pihak Berkuasa Tempatan (PBT) di negeri itu bagi memberikan tumpuan yang lebih kepada isu-isu berkait kesihatan awam, kata Menteri Besar Selangor Datuk Seri Amirudin Shari.

Beliau berkata, pihaknya sedang melihat untuk mewajibkan setiap PBT untuk mempunyai seorang doktor yang mempunyai latar belakang pengajian dalam bidang kesihatan awam selain menjangkakan perkara itu mungkin akan dilaksanakan dalam masa dua tahun lagi.

“Disiplin terhadap kesihatan awam ini berbeza dengan kesihatan secara umumnya iaitu kesihatan akan menumpukan kepada pengukuhan institusi seperti hospital, modernisasi perubatan dan sebagainya, tetapi kesihatan awam ia akan lebih menjurus kepada pembentukan sikap dan komuniti masyarakat.

“Yang ada sekarang ni kita hanya semak kebersihan, premis makanan dan sebagainya sedangkan tugas itu lebih daripada itu dan petugas kesihatan (di Jabatan Kesihatan Negeri – JKN) pula agak terperangkap dalam hal ini kerana mereka mempunya tugas hakiki yang besar di peringkat hospital dan pusat kesihatan.

“…dan kalau mereka juga perlu terlibat dengan urusan kesihatan awam secara tidak langsung  adalah tidak wajar mereka terbeban dengan hal itu, jadi saya percaya kalau kita boleh berkolaborasi di antara PBT dengan JKN ini, automatik kita akan mempunyai jaringan kesihatan awam yang lebih baik demi menjamin kesihatan awam,” katanya.

Beliau berkata demikian ketika ditemui selepas pelancaran program MADANI Afiat di Dewan Rakyat Batu Caves, di sini hari ini.

Selain itu, Amirudin berkata, pihaknya juga telah mengambil keputusan untuk mengembangkan aplikasi Langkah Masuk Dengan Selamat (SELangkah) dengan mendigitalkan rekod kesihatan penggunanya bagi melahirkan rakyat Selangor yang cakna akan status kesihatan, selain memudahkan urusan petugas di mana-mana institusi kesihatan.

“Kerajaan negeri telah membuat keputusan bahawa SELangkah akan menjadi satu ‘data entry point’ untuk rakyat di negeri Selangor pada masa ini dan masa depan.. .Insya-Allah ia akan mula pada tahun hadapan atau akhir tahun ini dan kita bersedia untuk bekerjasama dengan Kementerian Kesihatan dan hospital-hospital swasta.

“Ia penting kerana akan dapat memberi informasi mengenai maklumat kesihatan (individu), sekali gus akan memendekkan tugas doktor yang mereka tidak perlu ambil langkah awal untuk kenal pasti jenis darah dan sebagainya kerana maklumat itu sudah ada dalam bentuk digital dan boleh digunakan oleh pesakit di mana-mana hospital,” katanya.

Aplikasi itu terdahulu dibangunkan oleh kerajaan negeri Selangor bagi mengekang penyebaran wabak COVID-19 di negeri itu. – Bernama


Pembayaran BKC Fasa 3 dibuat Isnin ini

BANGI, 13 Jamadilawal 1443H, Sabtu – Pembayaran Fasa 3 Bantuan Khas COVID-19 (BKC) sebanyak RM300 akan dibuat pada Isnin ini membabitkan peruntukan RM1.2 bilion untuk 3.8 juta penerima isi rumah kategori miskin dan B40.

Perdana Menteri, Datuk Seri Ismail Sabri Yaakob berkata, menerusi pembayaran itu, nilai bantuan di bawah BKC yang telah lengkap diberikan berjumlah RM4.6 bilion.

Beliau berkata, ia juga sekali gus menzahirkan komitmen kerajaan dalam memastikan pembayaran BKC sedikit sebanyak mampu meringankan beban rakyat yang masih terkesan akibat pandemik COVID-19.

“Seperti semua sedia maklum, pembayaran Fasa 1 dan Fasa 2 BKC telah diselesaikan pada bulan September dan November yang lalu dengan peruntukan sebanyak RM3.4 bilion untuk hampir 10 juta penerima.

“Kerajaan sentiasa komited memastikan bantuan yang disediakan ini menjadi kesejahteraan Keluarga Malaysia,” katanya dalam kenyataan, hari ini.

Sehubungan itu, semakan status kelulusan BKC boleh dibuat melalui portal http://bkc.hasil.gov.my.

Untuk maklumat lanjut termasuk kriteria penerima BKC dan nilai bantuan yang diterima, warga Keluarga Malaysia boleh merujuk Jadual 2 serta Soalan Lazim (FAQ) yang turut dimuat naik di portal berkenaan.

Dalam kenyataan itu, bayaran akan terus dikreditkan kepada penerima yang mempunyai akaun bank pada 20 Disember ini, sementara bagi penerima yang tidak mempunyai akaun bank boleh melalui cawangan Bank Simpanan Nasional (BSN) pada tarikh sama.


Percepatkan fasa kedua, ketiga Imunisasi COVID-19

BANGI, 1 Ramadan 1442H, Selasa – Fasa kedua Program Imunisasi COVID-19 Kebangsaan perlu dilaksanakan dengan pantas selaras dengan fasa ketiga.

Pakar Kesihatan Awam, Prof Datuk Dr Syed Mohamed Aljunid Syed Junid berkata, fasa ketiga yang membabitkan individu berumur 18 tahun ke atas perlu dipercepatkan sekiranya bekalan vaksin mencukupi.

“Mereka ini bukan warga tua, tetapi mereka yang terlibat dengan aktiviti ekonomi, yang bergerak (mobile) juga harus diberikan perhatian dan diberikan peluang untuk diberikan vaksin secepat mungkin.

“Ini merupakan salah satu langkah yang perlu kita lakukan,” katanya seperti dilapor Astro Awani.

Pada masa sama, beliau berkata, pihak berkuasa perlu melakukan pencegahan awal yang komprehensif dalam memastikan kemungkinan ancaman gelombang keempat COVID-19 dapat ditangani sebaik mungkin.

Katanya, langkah pencegahan awal yang diambil ketika ini tidak memberi kesan yang begitu positif.

“Sebenarnya dari dahulu lagi, SOP (prosedur operasi standard) yang digunakan untuk mencegah penularan itu kadang-kadang menimbulkan pelbagai kekeliruan di kalangan ahli masyarakat kerana ia berubah dari semasa ke semasa.

“Walaupun dikatakan SOP, tapi kerap kali kita lihat tidak ‘standard’, tidak ada piawaian. Ini menyebabkan rakyat menjadi keliru ditambah dengan penguatkuasaan yang tidak sekata.

“Ini menyebabkan ahli masyarakat kadang-kadang tidak lagi menghormati SOP tersebut disebabkan oleh faktor-faktor ini,” katanya.

Terdahulu, Menteri Kanan (Pertahanan), Datuk Seri Ismail Sabri Yaakob berkata, negara mungkin akan berdepan gelombang keempat penularan COVID-19 susulan peningkatan kes wabak berkenaan sejak akhir-akhir ini.

Ia berdasarkan kepada data yang dikumpul oleh Kementerian Kesihatan (KKM) setakat ini, yang menunjukkan kadar kebolehjangkitan COVID-19 atau R-Naught pada 12 April lalu untuk seluruh negara kembali meningkat kepada 1.07.


Dua kertas siasatan dibuka berkait PRK Pulai, Simpang Jeram

BANGI 13 Safar 1445H, Rabu – Polis Johor membuka dua kertas siasatan pada hari keempat kempen Pilihan Raya Kecil (PRK) Parlimen Pulai dan Dewan undangan Negeri (DUN) Simpang Jeram.

Jurucakap Media PRK Johor di Ibu Pejabat Polis Kontinjen (IPK) Johor, Superintendan Ibrahim Mat Som berkata, dua kertas berkenaan disiasat di bawah Seksyen 505 (b) Kanun Keseksaan dan Seksyen 427 Kanun Keseksaan.

Beliau berkata, polis juga meluluskan 20 permit ceramah dan kempen di Parlimen Pulai dan DUN Simpang Jeram, setakat semalam.

“Pada 29 Ogos 2023, PDRM Johor telah meluluskan sebanyak dua permit ceramah dan 13 permit kempen bagi kawasan P.161 Pulai.

“Manakala, bagi kawasan N.13 Simpang Jeram sebanyak lima premit ceramah yang telah diluluskan,” katanya dalam kenyataan, hari ini.

Serentak itu, polis menasihatkan semua parti dan kumpulan penyokong supaya berkempen secara sihat serta aman tanpa ada unsur-unsur hasutan yang boleh menimbulkan kebencian dan mencetuskan ketidaktenteraman awam.

“PDRM Johor juga menasihatkan bagi mana-mana calon pilihanraya yang ingin mengadakan kempen pilihan raya mengikuti peruntukan undang-undang di bawah Seksyen 24B (3) Akta Kesalahan Pilihanraya 1954 dan tidak menyentuh isu 3R iaitu institusi diraja, agama dan kaum demi menjaga dan mengekalkan ketenteraman awam.

“Tindakan akan diambil kepada semua pihak tanpa mengira parti jika menyentuh isu berkenaan,” katanya.

Ibrahim berkata, mana-mana pihak boleh merujuk kepada polis untuk tindakan selanjutnya berlandaskan undang-undang sedia ada sekiranya mempunyai sebarang permasalahan.


Henti gelar kerajaan perpaduan: Penganalisis

Oleh Zuhayati Yazid

BANGI, 15 Jamadilawal 1444H, Sabtu – Kerajaan pimpinan Perdana Menteri, Datuk Seri Anwar Ibrahim ketika ini tidak lagi sesuai diklasifikasikan sebagai kerajaan perpaduan sebaliknya boleh dipanggil sebagai kerajaan campuran atau gabungan berikutan melibatkan gabungan beberapa blok parti politik.

Penganalisis politik dari Universiti Malaya (UM), Dr Mohamad Tawfik Yaakub berkata, penggunakan kerajaan perpaduan perlu dihentikan kerana konsep perpaduan berkenaan tidak dapat dicapai.

“Di peringkat awal di-Pertuan Agong, Al Sultan Abdullah Ri’ayatuddin al-Mustafa Billah Shah mahukan pembentukan kerajaan perpaduan itu sebagai impian baginda tetapi kita lihat akhirnya tidak terbentuk.

“Sebenarnya kita tidak ada kerajaan perpaduan, konsep perpaduan ini sebenarnya tidak kita capai lagi.

“Kalau kita rujuk dalam konsep perpaduan ia bersifat utopia, iaitu kita inginkan sebuah masyarakat namun apabila gagal untuk bentuk perpaduan dalam bentuk kerajaan maka kita tak boleh terus kekal menggunakan perpaduan,” katanya menerusi aplikasi Tiktok miliknya.

beliau menegaskan sebelum ini ramai ahli akademik menasihati supaya tidak menggunakan kerajaan perpaduan kerana tidak menepati konsep sebenar yang diperjuangkan dalam konteks akademik.

Justeru, beliau menyarankan supaya kerajaan yang didominasi Pakatan Harapan (PH) disebut sebagai kerajaan gabungan atau campuran.

“Sepatutnya kita pakai kesepaduan ataupun kalau nampak janggal kita boleh pakai campuran atau kerajaaan gabungan kerana sejarah politik negara pada tahun 1973 hingga 1977 kita ada kerajaan gabungan dan campuran.

“Apabila kita gagal bentuk kerajaan perpaduan sebelum ini maka saya lihat jangan kita teruskan guna konsep perpaduan itu dalam ilmu sains politik kerana tidak berjaya.

“Kita lihat dalam pembentukan kerajaan di luar negara pun tidak sepatutnya menggunakan konsep perpaduan itu sekiranya tidak dicapai,” katanya.

Tegas beliau, perkara tersebut perlu diperbetulkan dan yakin langkah berkenaan akan membawa impak lebih besar.


Sistem gaji tak distruktur sejak 2002 punca gaji penjawat awam rendah

KUALA LUMPUR, 16 Jamadilakhir 1443H, Rabu – Sistem penggajian dan saraan yang tidak dikaji dan distruktur semula sejak 2002 menyebabkan penjawat awam menerima gaji rendah.

Presiden CUEPACS, Datuk Adnan Mat, berkata, seramai 800,000 penjawat awam di negara ini tergolong dalam kumpulan penerima gaji lebih rendah daripada Had Pendapatan Garis Kemiskinan (PGK).

Katanya, penjawat awam dengan gred lantikan 19 masih memperoleh pendapatan di bawah RM2,000.

Gaji itu sudah termasuk Bantuan Sara Hidup (COLA), Imbuhan Tetap Perumahan dan Elaun Khidmat Awam.

Berikutan itu, Adnan menggesa kerajaan untuk menyegerakan kajian semula terhadap sistem penggajian dan saraan penjawat awam.

Ini kerana, ia disifatkan sudah tidak relevan dengan kenaikan kos sara hidup yang terpaksa ditanggung kini.

“Daripada 1.62 juta penjawat awam, 800,000 daripadanya terdiri daripada golongan B40 iaitu mereka dengan gred 19 yang jika terlantik, gaji permulaan diterima hanyalah RM1,208.

“Jika ditambah COLA dan pelbagai elaun lagi, pendapatan mereka hanya mencecah RM1,950 dan ia masih di bawah PGK ditetapkan iaitu RM2,208.

“Jadi, kerajaan perlu segera ubah sistem penggajian dan saraan yang tidak relevan sekarang kerana sudah berlangsung selama 20 tahun,” katanya.

Keadaan gaji tidak naik itu, katanya, menyebabkan kuasa membeli penjawat awam semakin mengecil sedangkan harga barang terus meningkat.

“Ini sememangnya memberi kesan kepada mereka,” katanya.


Tawaran saman trafik PDRM, JPJ palsu

BANGI, 17 Zulhijjah 1443H, Ahad – Polis Diraja Malaysia (PDRM) mengesahkan iklan promosi tawaran pengurangan saman trafik hingga 20 Julai yang tersebar melalui aplikasi WhatsApp adalah palsu.

Setiausaha Polis Malaysia (SUPM), Datuk Noorsiah Mohd Saaduddin berkata, Jabatan Siasatan dan Penguatkuasaan Trafik (JSPT) telah mengesan satu iklan mempromosikan tawaran 50 peratus diskaun saman Jabatan Pengangkutan Jalan (JPJ) dan PDRM melalui aplikasi itu.

“Iklan tersebut memaparkan nilai kadar saman dan jumlah bayaran diskaun serta tawaran sehingga 20 Julai.

“PDRM mengesahkan iklan promosi tawaran saman tersebut adalah palsu,” katanya dalam kenyataan hari ini.

Mengulas lanjut, Noorsiah berkata, pihaknya sedang menjalankan siasatan ke atas individu yang bertanggungjawab dalam menyebarkan berita dan iklan palsu itu.

“Orang ramai yang menerima iklan promosi tersebut, diminta untuk tidak terpengaruh atau berhubung dengan penama yang dinyatakan.

“Masyarakat juga dinasihatkan agar menyemak terlebih dahulu kesahihan sebarang berita terutamanya mengenai tawaran pengurangan saman melalui saluran media rasmi PDRM bagi mengelak menjadi mangsa penipuan,” katanya.


Sultan Selangor dukacita gangguan bekalan air

SHAH ALAM, 20 Muharram 1442H, Selasa – Sultan Selangor Sultan Sharafuddin Idris Shah menzahirkan rasa dukacita dengan impak yang ditanggung rakyat negeri ini ekoran gangguan bekalan air tidak berjadual di beberapa kawasan sejak Khamis lepas.

Istana Selangor dalam kenyataan memberitahu, baginda menzahirkan sedemikian selepas dimaklumkan mengenai masalah bekalan air bersih yang terus berulang di negeri ini menerusi satu pertemuan dengan Menteri Besar Selangor Datuk Seri Amirudin Shari di Istana Bukit Kayangan di sini.

Menurut kenyataan itu, Sultan Sharafuddin mengutus surat kepada Amirudin supaya mengambil beberapa tindakan berhubung isu berkenaan kerana baginda khuatir sekiranya masalah air berterusan, rakyat akan memberontak dan boleh mengakibatkan ketegangan seterusnya menjejaskan keharmonian sosial.

Antara inti pati surat berkenaan adalah baginda mahu tindakan penguatkuasaan lebih tegas diambil bagi memastikan rumah serta kilang terutama kilang haram berhampiran tebing sungai mesti dirobohkan kerana berpotensi mencemari anak sungai dan sungai di Selangor.

Kenyataan itu memaklumkan, baginda telah lama menitahkan supaya satu jawatankuasa khas ditubuhkan kerajaan negeri untuk memantau dan memastikan sungai tidak dicemari dengan bahan kimia atau sampah hingga boleh menjejaskan bekalan air mentah kepada loji rawatan.

Baginda mahu undang-undang lebih tegas dilaksanakan segera terhadap pencemar sungai dengan penalti lebih berat dikenakan termasuk ke atas pencemar alam sekitar khususnya sumber air dan mereka yang terbukti bersalah hendaklah dihukum penjara mandatori serta denda maksimum.

Tambah kenyataan itu, baginda juga tidak berkenan wujudnya unsur campur tangan politik dalam penguatkuasaan isu berkaitan alam sekitar dan pencemaran sungai.

Sejak Khamis lepas, kira-kira 5 juta penduduk di tujuh wilayah di Lembah Klang dan Selangor mengalami gangguan bekalan air tidak berjadual ekoran insiden pencemaran bau di Sungai Gong, Rawang.

Pencemaran bau itu disyaki berpunca daripada pelepasan bahan buangan dari sebuah kilang ke dalam sungai sehingga menyebabkan Loji Rawatan Air Sungai Selangor Fasa 1, 2, 3 dan Rantau Panjang dihenti tugas.

Pada Sabtu, empat beradik yang juga pemilik kilang berkenaan berumur lingkungan 50 hingga 60 tahun ditahan polis kerana disyaki terbabit dalam insiden pencemaran bau berkenaan.

Setakat tengah hari tadi, bekalan air di tiga wilayah iaitu di Hulu Selangor, Kuala Langat dan Kuala Selangor telah pulih sepenuhnya manakala 65 kawasan bagi wilayah Klang/Shah Alam, Gombak, Petaling dan Kuala Lumpur masih dalam proses pemulihan. – Bernama


Banjir dahsyat Pakistan jejas tapak sejarah Mohenjo Daro

ISLAMABAD, 12 Safar 1444H, Jumaat – Banjir yang dahsyat melanda Pakistan menyebabkan kerosakan besar kepada tapak arkeologi terkenal berusia 4,500 tahun di wilayah Sindh tenggara.

Mohenjo Daro – yang diisytiharkan UNESCO sebagai tapak Warisan Dunia – terletak di daerah Larkana di Sindh.

Pengarah arkeologi dan muzium untuk kerajaan wilayah, Abdul Fatah Shaikh berkata, daerah itu menerima taburan hujan yang tinggi pada minggu kedua Ogos hingga merosakkan penutup luar pelindung pada struktur bersejarah itu.

Katanya, jumlah hujan itu tidak direkodkan pada 250 hektar sejak runtuhan ditemui 100 tahun lalu pada 1922.

“Struktur asal adalah selamat pada umumnya, termasuk stupa di tapak.

“Bagaimanapun, lapisan pelindung juga dipanggil buburan lumpur yang kami gunakan mengalami banyak kerosakan menyebabkan pendedahan kepada dinding asal,” katanya.

Shaikh berkata, kerosakan itu disebabkan hujan lebat dan tiada banjir, namun kerja-kerja pembaikan akan segera dilakukan.

“Struktur asal kini terdedah kepada keanehan alam semula jadi dan jika kerja pemuliharaan segera tidak dimulakan, ia boleh menyebabkan kerosakan yang tidak boleh diperbaiki,” katanya.

Mohenjo Dara – bungutan orang mati dalam bahasa Sindh – dianggap sebagai penempatan bandar terpelihara terbaik di Asia Selatan.

Struktur itu telah diisytiharkan sebagai Warisan Dunia UNESCO pada 1980.-  Agensi


Lagi kawasan di Pahang diramal banjir mulai malam esok

KUALA LUMPUR, 22 Jamadilawal 1444H, Sabtu – Beberapa lagi kawasan di Pahang diramal berlaku banjir mulai malam esok atau lebih awal berdasarkan simulasi model ramalan banjir Jabatan Pengairan dan Saliran (JPS).

JPS dalam satu kenyataan berkata, kawasan dijangka banjir mulai 8 malam esok ialah Kampung (Kg) Beralas, Kg Gading, Jeram Bungor dan kawasan sekitarnya serta Kg Merting, Kuala Tahan dan kawasan sekitarnya.

Sementara di Kg Seberang Guai, Jalan Kg Durian, Kg Bukit Imam Sulong dan kawasan sekitarnya serta Kg Besol, Paya Gintong, Kg Batu Kawah, Kg Perian, Kg Jeransang, Kg Tanjung Betung, Kg Rial, Kg Tanah Nyior, Kg Teh, Kg Jerantut Feri dan kawasan sekitarnya mulai 8 pagi Isnin ini.

Setakat pagi ini, mangsa banjir di Pahang kekal 141 orang daripada 36 keluarga yang ditempatkan di pusat pemindahan sementara (PPS) SK Sinar Mutiara di Sungai Miang, Pekan.

Selain itu, Jabatan Meteorologi Malaysia (MetMalaysia) meramalkan hujan lebat berterusan berlaku di Kelantan dan Terengganu bermula hari ini hingga Selasa.

Menurut ramalan cuaca yang dikeluarkan pada 1 tengah hari ini, amaran cuaca buruk di Kelantan melibatkan  kawasan Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai.

Di Terengganu membabitkan Besut, Setiu, Kuala Nerus, Hulu Terengganu, Kuala Terengganu dan Marang.

Sementara itu, hujan berterusan  peringkat waspada dijangka berlaku di Perlis, Kedah, Pulau Pinang, Perak (Kerian; Larut, Matang dan Selama; Hulu Perak dan Kuala Kangsar), dan Kelantan (Gua Musag) juga bermula hari ini hingga Selasa.

Keadaan sama turut berlaku di Terengganu membabitkan Dungun dan Kemaman;  Pahang (Tanah Tinggi Cameron, Lipis, Jerantut, Maran, Kuantan, Pekan dan Rompin) dan Johor (Segamat, Kluang, Mersing, Kulai, Kota Tinggi dan Johor Bahru).

Amaran cuaca buruk dikeluarkan apabila terdapat tanda-tanda menunjukkan hujan lebat berterusan dijangka berlaku dengan jumlah hujan melebihi 60 milimeter dalam tempoh enam jam.

Sementara itu, cuaca waspada dikeluarkan apabila terdapat tanda-tanda menunjukkan hujan/ribut petir sedang/dijangka berlaku melebihi enam jam dalam tempoh tersebut di sesuatu kawasan. –  Bernama